Joxan Iza (Bergara, 1961)\nMargolanak, grabatuak, eskulturak egin ditu. Halaber beste hainbat ekimenen sustatzaile, enpresen sortzaile\nBesteak beste Parisen ikasia, erakusketa askotan izan da 1980an hasi zenez geroztik.\nVictor Arrizabalaga (Mañaria, 1957)\n"Behin-betiko, behin-betiko, Pop art eta kitto" esaldia aukeratu du bere ibilbide artistikoa islatzeko.\nJudas Arrieta diziplinarteko artista da eta proiektu sortzaileak gauzatzerakoan bitarteko desberdinak erabiltzea atsegin du. Egiazkoak eta irudipenezkoak bat egiten dute haren lanean.\nKaiju"Marrazki hau eguneroko lanaren emaitza da. Egunero zeozer margotu edo marrazten dut, nire ordenagailuaren ondoan paperak eta rotulkiak daude beti, eta edozein momentuan zirriborroak egiten hasten naiz... inolako ideiarik gabe, ez dakit zer aterako den baina apurka-apurka arrastoak lagatzen ditut nire inguruan dauden paper guztietan, alkandoran uzten dudan izerdiaren antzera...\nMomentu horietako eguneroko lan txiki hori batzuetan zakarrontzira doa, besteetan galeria edo museo batean eskegita amaitzen du.\nGarrantzia ematen diot eguneroko egite horri, nahiz eta beste gauzak egin behar aurrera ateratzeko ez diot inoiz zirriborroak egiteari utziko".\nIzenik gabea. 195x195, akrilikoa\nMargolaria. 1981ean Gipuzkoako artista gazteen sariketarako aukeratu zutenetik hainbat erakusketa egin ditu, bereak zein kolektiboak, Euskal Herrian eta kanpoan.\nBegira. 47x30x30 Aluminioan egindako eskultura.\n"Maite eta behar dugulako, BERRIA aurrera!"\n"Enpresa zientzietan diplomaduna izanik, 35 urterekin nuen lana utzi, eta eskultore eta margolari izatea erabaki nuen.\nBizitzan hartu dudan erabaki onena izan da. Hernaniarra naizenez, Adarra mendi inguruko biziak eta industria giroak eragin handia izan dute nire arte hizkuntzan. Aluminioa da gehienbat erabiltzen dudan materiala nire barneko ideiak eskulturetan edo margolanetan espresatzeko".\n(sintagmatikoa eta paradigmatikoa)\nEskulturak eginagatik ez du halabeharrez eskulturaren medioaren bitartez lan egiten. Ezagun eta gertuko zaizkigun kultur zeinu eta irudikapenak bere materialtasunean azaltzea izan ohi da bere lanaren funts nagusia, konbentzio sinbolikoak eratzen dituzten formak nolabaiteko arroztasunez ematea.\n«Kazetaritzaren moduak, oro har, bere toki eta funtzioak galtzen dabiltzaneko honetan, beti txiki eta hauskor izan den prentsa euskaldunaren proiektuak badu, agian, abantaila bat: irakurlego bati zuzendu baino gehiago irakurlego bat sortu ere egin duen heinean, giza talde honi dagokio kazetaritza independente, profesional eta arduratsu baten aukera defendatzea ardura horretan parte hartuz».\nErakusketa asko egindakoa, obra asko dituena kalean, museoetan eta hainbat erakunderen egoitzetan. Sari ugari eskuratu ditu.\nBilbon bizi da eta Altsasun du estudioa. Eskulturagintzan dihardu gehienbat, baina artegintzaren beste esparru batzuk ere lantz\nBERRIAk hegan egiten jarraitzeko!


Aire kutsadurak ugalkortasunari eragiten diola ondorioztatu dute\nHainbat ikerkelani eginiko berrikusketa batek aire kutsadurak espermaren kalitateari eragiten diola ondorioztatu du, baita abortuak izateko arriskua handitzen duela ere. Bartzelonako Hospital del Mar erietxeko medikuek eta bertako ikerketa zentroak (IMIM) eginiko berrikusketaren emaitzak dira El País egunkariak jaso duenez.\nAlmaty hiria, Kazakhstanen, aire kutsatuz inguratua. (Arg.: Igors Jefimovs CC by)\nMunduko Osasun Erakundeak kutsadurak arnas gaixotasunak izateko arriskua handitzen duela onartua du. Emaitza berri hauei esker, arnas aparatuari ez ezik, emakume eta gizonen ugalkortasunari ere eragiten diela frogatu da.\nLehen berrikusketan ikerketa taldeak hainbat elementu kutsakor aztertu zituen: PM partikulak, nitrogeno dioxidoa, karbono monoxidoa eta sulfuro dioxidoa. PM partikulek lagundutako ugalketa bidezko haurdunaldietan abortuak jasateko aukera handitzen dutela ondorioztatu da. Partikula horiek airean daude solido edo likido egoeran eta arnasaren bidez barneratzen dira. AEBetan eta Txekiar Errepublikan eginiko ikerketek ere antzeko emaitzak izan dituzte.\nAbortu gehiago, espermatozoide gutxiago\nNitrogeno dioxidoak ugalketa natural zein in vitro ernalketetan abortuak izateko aukera areagotzen du. Erregai fosilen konbustiotik sortutako sulfuro dioxidoak eta karbono monoxidoak, , ere abortu tasa areagotzen dute.\nTaldeak eginiko bigarren berrikusketa gizonen ingurukoa izan zen. Hamazazpi ikerketa berrikusi ondoren, pazienteen espermatozoide kantitatea eta kalitatea baxuagoak direla ikusi dute. Hala ere, ikertzaileen arabera, obulu gazte bat espermatozoideak dituen arazoak konpontzeko gai da.\nIkertzaile talde hau Europako ESCAPE —European Study of Cohorts for Air Pollution Effects— proiektuaren parte da, epe luzera osasunean kutsadurak izan ditzakeen eraginak aztertzeko.\nKanal hauetan artxibatua: Airearen kalitatea | Kutsadura


Bertso-saioa - km25\nOtsailaren 5ean institutuak bere 25. urteurrenean Artiumen antolatu duen Kultur Astearen barruan lehenengo jarduera KMen egon diren edo orain dauden ikasle eta irakasle bertsolarien bertso saioa izan zen.\nOrotara hamar bertsolari aritu ginen Beñat Goitia gaidartzailearen aginduetara.\nBertsolari asko ginenez bi bertso saio egon ziren. Atsedenaldian, bertan zegoen barra batean zerbait hartzeko aukera izan genuen eta aspaldi ikusten ez genituen ikasle eta irakasleekin hitz egitekoa.\nSarrera gisa Naroa Izagirre bibolinjoleak bertso doinu eder bat jo zuen. Gero, bigarren saioa hasterakoan kantatu genituen bertso jarrietan berak ere bibolinarekin lagundu zuen.\nLehenengo saioan Irati Ruiz de Pinedo, Uxue Ruiz de Arkaute, Maialen Saez de Okariz, Felipe Zelaieta eta Jon Fernandez de Pinedo aritu ziren.\nBigarrenean Iñaki Viñaspre, Juanma Juaristi, Xabi Rico eta Amaia Lasaga.\nGaiak oso egokiak izan ziren eta publikoak primeran pasa zuen. Saio bat azpimarratzekotan Viñasprek eta Amaia Lasagak egin zutena. Hauxe zen gaia: " Zuek "Euskara ahotik ahora" anagraman musuka agertzen den bikotea zarete, 25 urte elkarrekin egon ondoren, banatzea erabaki duzue".\nLehen esan dudan bezala bigarren saioa hasteko idatzitako bi bertso sorta kantatu genituen. Biek institutuko 25 urteko historiari egin zioten erreferantzia. Lehenengoa, Juanma Juristik idatzia, berak, Felipe Zelaietak eta Gorka Urtaranek kantatu zuten. Bigarren sorta, "25. urteurrenean, adiorik ez, beti arte" Xabi Ricok kantatu zuen, erretiroa hartzen zuen egunean. Eta orain lehenengo pertsonan hitzegitera pasatuko naiz: " Hau da hau, kasualitatea! Ez dago niretzat modu ederragorik nire irakasle jarduerari amaiera emateko!" Horrelako zerbait ere bota zuen Juaristik: "Orain pasatuko da (Xabi Rico) historia kontatzetik batallitak kontatzera"\nEkitaldiaren 1. zatia:\nEkitaldiaren 2. zatia:\nEkitaldiaren 3. zatia:


1957-1964: existentzialismoaren ildotik\n1964-1969: gizartearekiko protesta\n1969-1975: egitura formala lantzen\n1957 inguruan, Euskal Herria industriaz, biztanlez, ideologiaz eta bizimoldez aldatzen ari zen. Bizitza soziokulturalean tankera inkonformista eta berritzailea zuen belaunaldi gaztea agertu zen. Belaunaldi gazte hau eta baita hurrengoa ere, gizarte modernoaren aurrerapenari egokitzen saiatuko da.\nMugimendu honen barnean, literatura ere, bere moldeak berritzen hasi zen: kanpoko korronte literarioak bereganatzen, ideal politiko, erlijioso eta folklorikoei ordura arte emandako garrantzia kentzen...\nGarai honetan, gizakiaren izateaz eta gizarteaz arduratzen hasi zen literatura, baita obra literarioen barne-egituraz. Euskara-ereduaren inguruan ere kezka handia zegoen. Euskara garbia eta kutsatu gabea defendatzen zutenen aurrean, lexiko tradizionala erabiltzean eta kanpoko maileguak etxekotzen hasi ziren. 1968an, idazleek eginiko lan handiari esker, Arantzazun eginiko Euskaltzaindiaren batzarrean, euskara batuaren oinarriak ezarri ziren.


2017rako ordenantza fiskaletan, %2ko igoera orokorra - Arrasate - Goiena.eus\nJokin Bereziartua Lizarazu 2016-10-26 15:21\nDatorren urterako zergetan eta tasetan %2ko igoera orokorra izan arren Udal Gobernuak adierazi du herritarrek ez dutela larregi igarriko, presio fiskalik handiena suposatzen dutenak ez dituztelako igoko. Atzoko osoko bilkuran, EAJren eta PSE-EEren aldeko botoekin (11), Baleikeren kontrakoekin (2) eta EH Bilduren zein Irabaziren abstentzioarekin (7) aurrera egin zuen proposamenak.\nArrasatearrek datorren urtean ordaindu beharreko zergek eta tasek %2ko igoera orokorra izango dute. Hori bai, herritarrek gehien igarri ohi dituztenetako batzuk ez dira igoko, hala nola, zaborraren, obren, ibilgailuen eta kiroldegiko tasak. Hala ere, herritarrek igarriko duten igoeretako bat izango da uraren tasarena, %1 igoko delako. Gainerako zergak eta tasak %2 igoko dira.\nUbarretxena: "Egoerak behartu gaitu igoera aplikatzera"\nIzan ere, Arrasateko Udalaren diru-sarrerak espero baino txikiagoak izan dira aurten. "Foru Aldundiak egindako balio katastralak eragin zuzena izan du guregan eta diru-bilketa ere txikiagoa izango da krisiaren egoeragatik-eta; Udalak zerbitzu onak eman ditzan diru-sarrerak behar ditu eta egoera honek behartu gaitu gainerako zergetan %2ko igoera aplikatzera", adierazi zuen Maria Ubarretxena alkateak.\nUbarretxenak gaineratu zuen arrasatearrek ez dutela igoera larregi igarriko zerga potoloenetan ez delako aldaketarik emango. Gainera, igoera horien eragina arintze aldera eta herritarrek jasaten duten presio fiskala baretzeko hobari berriak sortu ditu eta beste zenbait hobaritan aldaketak egin dira.\nHorrez gain, gobernuak gai horretan eman den elkarlana txalotu zuen: "Ordenantza fiskalen gaiak garrantzia du herritarrengan eragin zuzena dutelako, hori dela eta, elkarlanean eta akordioetara iristeko borondatearekin landu dira lau hilabetez, zenbait puntutan desadostasunak izan baditugu ere".\nUrizar: "Igoeraren ondorioak ez die axola"\nGobernuaren proposamenaren aurka bozkatu zuen talde bakarra izan zen Baleike. Justizia sozialean oinarrituko den fiskalitate progresistago bat eskatu zuten, gobernu taldeko honekin akordioetara iristea zaila dela esatearekin batera."Gobernuaren ereduan sinistu ez arren, ahalegindu gara igoeraren ondorioak murrizten baina gobernu talde honekin ez dago akordio askotara heltzerik. Gure ustez, islatzen du Udal Gobernuak hiruko erregela hartu eta %2ko igoera aplikatu diela kolektibo guztiei berdin-berdin; inprobisazioa eta igoeraren eraginak ez zaiela axola erakusten du horrek", esan zuen Baleikeko Igor Urizarrek.\nEH Bildu: "Ez genuke %2ko igoera planteatuko"\nGobernuaren proposamenaren aurrean abstenitu egin ziren EH Bildu eta Irabazi. Koalizio ezkertiar eta abertzaleak dio zorionez gobernuak euren proposamenetako batzuk onartu dituela. "Kamioei tasa igotzea, familia ugarietan zein auzo-konposten kasuetan hobekuntzak planteatu ditugu, irabazi asmorik gabeko elkarteei kalean ekimenak egiteko hobekuntzak proposatu ditugu eta horiek kontuan hartu dira. Horregatik abstenitu gara. Era berean, baina, ez dira gure ordenantzak; guk ez genuke %2ko igoera bat planteatuko", azaldu zuen Eneko Barberenak.\nBarberenak gogora ekarri zuen Diputazioak egindako aurreikuspen txarren ondorio dela Udalaren diru galera eta ez zaie bidezkoa iruditzen galera hori arrasatearrei inputatzea. Debagoieneko zerga eta tasa altuenetakoak Arrasatekoak direla ere adierazi zuen Barberenak.\nIrabazi: "Oinarrizko zerbitzuak bermatu behar dira"\nEra berean, Irabazi abstenitu egin zen. Aurkeztu zituzten hamar proposamenetatik gobernuak bost onartu dituela dio Juan Luis Merinok. Horrekin batera, argi utzi nahi izan du ordenantza fiskalak lantzeko orduan zeintzuk diren Irabaziren helburuak: "Gure nahia ez da jakitea nork igotzen edo jaisten dituen zergak. Guk nahi duguna da oinarrizko zerbitzu publikoak bermatzea eta horretarako beharrezkoa da guztion ekarpena; gehien dutenek gehiago ordain dezatela eta gutxien dutenek gutxiago".\nZortzi urtez itxita egon diren Laubideko aparkalekuak ireki ahal izateko tramitea onartu zuen udalbatzak atzo. Akordioaren ostean, Murias enpresak ...


martxoa 2019 - Change The Change\nChange the Change konferentziak bistaratu du, Emakumearen Nazioarteko Egunean, ingurumen-kontzientziazioaren aurrean emakumeek jokatzen duten rola.\nSylvia Earle eta Bunny McDiarmidek konferentziaren azken eguna itxi dute. Gaurko jardunaldian, txostengile guztiak emakumeak izan dira.\nEmakumeak izan dira ‘Change the Change’ Klima Aldaketari buruzko Nazioarteko Konferentziaren azken egunaren protagonistak, martxoaren 8arekin batera, hau da, Emakumearen Nazioarteko Egunarekin batera. Izatez, txostengile guztiak emakumezkoak izan dira. Gainera, saioa eguerdian amaitu da, bertaratutakoek bat egin ahal izan zezaten M-8ko errebindikazioekin.\nEusko Jaurlaritzako Ingurumeneko sailburuorde Elena Morenok -konferentziaren anfitrioiak- azpimarratu du martxoaren 8an nabarmendu beharko litzatekeela emakumeek klima-aldaketaren aurkako borrokan jokatzen duten rola, baita haien lidergoa ere. Orobat, ‘emakumea’ eta ‘klima’ gaiak uztartzen dituen saio bat egitearen garrantzia ere azpimarratu du. “Emakumeen kalteberatasunaz hitz egiten dugu. Agian haiek dira aldaketa gehien pairatuko dutenak. 20 milioi klima-errefuxiatu emakumezkoak dira”. Klima-aldaketaren aurkako borroka gizarte-aldaketarekin lotu du: “’Friday for Future’eko gazteak ez dira klima-aldaketaren inguruan soilik mobilizatzen; horrez gain, gizarte-aldaketa bat eskatzen ari dira, gizarte jasangarriago bat, bidezkoagoa eta inklusiboagoa”.\nAhalduntzearen eta klima-aldaketari aurre egiteko borrokaren adibide dira Bunny McDiarmid, Greenpeace Internationaleko zuzendaritzakide eragilea, eta Sylvia Earle, National Geographiceko ozeanografoa eta Asturiasko Printzesaren 2018ko Gogaidetasun Sariduna, biek bertaratutako pertsonak inspiratu baitituzte. “Tresnak ekarri eta gaurko egunagatik kaleak hartzen dituzten emakumeak balioetsi nahi ditut”, adierazi du McDiarmidek. “Emakumeek bi aldiz sendoago izan behar dute arrakasta lortzeko”, gaineratu du.\nEkintzaile honen ustez, “trantsizio energetikoa ez da bidezkoa izango munduko biztanleriaren % 50 barne sartu ezean. Haiek pairatzen dituzte energia ezin eskuratzearen ondorioak”. Emakumeen lidergoari dagokionez, ekintzaile honek uste du “ezinbestekoa dela emakume gehiago egotea enpresa energetiko eta elektrikoen administrazio-kontseiluetan”.\nMcDiarmidek kontatu du Greenpeacen 20 urtez baino gehiagoz bizi izandakoa. “Munduko bi lan gogorrenak nituen: ama izatea eta planeta salbatzea”, esan du. Oraingo mugimendu feministak nabarmendu nahi izan ditu: “Biziki ederra da kaleak hartzen dituzten emakume gazte horien mugimenduak agertzen ikustea, baita gobernuei aurre egiten dieten adineko emakumeak ere ikustea. Baztertuak izatea onartzen ez baitute”.\nPlanetako urdinaren garrantzia\n“Jakintzak ahalduntzen gaitu, eta gizakion arazorik handiena ez jakitea da”. Sylvia Earlek hitz egin du ozeanoetako biodibertsitate guztiaren garrantziaz, existitzen diren espezie guztien beharraz. “Kostatzen ari zaigu ulertzea ozeanoan badirela mugak haien espezieak tratatzerakoan”, azaldu du. “Bizitza guztiak begiratu ditzazuela eskatzen dizuet, errespetuz eta duintasunez tratatu ditzazuela”. Earlek gogor kritikatu du gizakiek itsasoan sartzeko eta hortik ateratzeko duten modua: “Mugak gainditu ditugu, ozeanoak lehe bezala funtzionatu dezala espero dugun bitartean”.\n“Txikia nintzenean ozeanoan zeuden marrazoen % 10 geratzen da”, deitoratu du Earlek. Baleen moduko espezieen aurkako indarkeriaren adibide batzuen bidez, garrantzia eman nahi izan dio kontzientzia beti izateaz, baita mikroorganismo txikiak ateratzean ere. “Izaki txikirik gabe, planetako kimika aldatu egiten da”. “Ispiluan begiratu dezakegu guere burua. Geuk aukeratuko dugu zer izango den mundua, eta datozen hamar urteetan egiten dugunak ezarriko du ildoa”, ondorioztatu du Earlek.\nChange the Change konferentziaren azken eguna hasi da TVEko Eguraldi sailaren buru eta Meteorologiaren Komunikatzaileen Elkarteko (ACOMET) presidente Mónica Lópezekin. Honek “komunikatzearen garrantziaz” hitz egin du ‘Klima-aldaketaren dibulgazioa’ izeneko saio berezian. Lópezek esan du “ez gaudela ohituta mota horretako informaziora”, dela hizkuntzaren kodifikazioagatik dela meteorologiaren izaera zientifikoagatik. Hala ere, meteorologoak “erabiltzeko” eskatu du: “Baditugu aukera eta sinesgarritasuna. Zientzia kontatzen dugu, eta gustukoa dugu”. Lópezén iritziz, erronka da nola iritsi daitekeen entzuleengana: “Beharrezkoa da herritarrek informazioa ulertu dezatela, eta komunikazio-prozesuak informazio horren erabilerara eraman behar du azkenean”.\nLeyla Acaroglu NBEren Lurraren txapelduna izan zen 2016an. Jasangarritasunaren aditu honek ‘planetako heroi’ bezala parte hartu du konferentzian. “Arduratsuok izan behar dugu gure oraingo ekintzekin, haien inpaktua etorkizunean ez jasateko”. Acarogluk alternatiba jasangarriez inspiratu ditu bertaratutakoak, hala nola pentsaera zirkularraz. “Sortzen dugun guztiak badu inpaktua”, adierazi du Acarogluk; hori esateaz batera, ohituren aldaketaz hausnartzera gonbidatu ditu bertaratutakoak, zeren “jakin behar baitugu nola sortu daitezkeen konponbideak”.\nIPCCko kideen % 20 soilik dira emakumeak\nEmakume gehiagok gidatu dute klima-aldaketaren aurkako borroka Change the Changen: Eusko Jaurlaritzako Ingurumeneko sailburuorde Elena Moreno anfitrioi gisa arituz, bertan izan dira Landa Garapen, Ingurumen eta Toki Administrazio sailburu Isabel Elizalde, ECODESeko Elkarrizketa saileko zuzendari eta Zaragozako Unibertsitateko Soziologia irakasle Cristina Monge, eta Espainiako Gobernuaren Klima Aldaketaren Espainiar Bulegoaren zuzendari nagusi Valvanera Ulargui. Hain zuzen ere, emakumeen lidergoaren aldeko bultzadaz hitz egin dute.\nElizaldek azpimarratu du emakumeen ahalduntzearen garrantzia, landa-eremuetako emakumeen eta politikarien ahalduntzearen zailtasuna nabarmenduz. “Ez dakit noraino konturatzen garen hemen batzen ari garela aurrez aurre ditugun bi erronka nagusiak: klima-aldaketarena eta emakumeenganako desberdintasunarena”, adierazi du Mongek. Ideia bat errepikatu du, alegia, “emakumeak direla lurralde kalteberenen kalteberenak”, eta, gainera, “ez dugula presentziarik erabakien foroetan. Adibidez, IPCCko zientzialarien % 20 soilik dira emakumeak”. Trantsizio energetikoaren moduko gaiei dagokienez, “berriztagarrien alorreko lana bistaratu gabe geratzen da berriz ere: % 32 emakumeak dira, eta horien erdiak zeregin administratiboetan aritzen dira; oso garrantzitsuak izan arren, bigarren planoan geratzen dira”.\nUlarguik nabarmendu du Parisko Akordioaren moduko itunen balioa, hor jartzen baitira aurrez aurre aldaketaren alde dauden herrialdeak, euren ekonomia erregai fosiletan oinarritzen dituzten herrialdeak eta emisiorik ez izan arren erabaki solidario eta bidezkoak behar dituztenak. Emakumeak erabakitze-organo horietan eta organo politikoetan ahalduntzearen alde agertu da: “Emakumeak erabakien erdigunean egon behar dira, eta horretaz ari gara Klima Aldaketari buruzko lege berriarekin ere.”.\nChange the Change konferentziak bistaratu du, Emakumearen Nazioarteko Egunean, ingurumen-kontzientziazioaren aurrean emakumeek jokatzen duten rola. Sylvia Earle eta Bunny McDiarmidek konferentziaren azken eguna itxi dute. Gaurko jardunaldian, txostengile guztiak emakumeak izan dira. Emakumeak izan dira ‘Change the Change’ Klima Aldaketari buruzko Nazioarteko Konferentziaren azken egunaren protagonistak, martxoaren 8arekin batera, hau da, Emakumearen Nazioarteko Egunarekin batera. Izatez, txostengile guztiak emakumezkoak izan dira. Gainera, saioa eguerdian amaitu da, bertaratutakoek bat egin ahal izan zezaten M-8ko errebindikazioekin. Eusko Jaurlaritzako Ingurumeneko sailburuorde Elena Morenok -konferentziaren anfitrioiak- azpimarratu\nOspe handiko hainbat adituk esan dute, Donostian, trantsizio energetikoa negozio eta etorkizunerako aukera bat dela. Hezkuntzaren alorrean, benetako eraldaketa pertsona bakoitzaren aldetik etorriko da. Hainbat gai elkartu dira: eremu guztiak inplikatu behar dira ‘aldaketa aldatzeko’. “Azken zazpi urteetan, energia garbien iraultza bat gertatu da”, adierazi du Change the Changen Gonzalo Sáenz de Mierak, Iberdrolako Klima Aldaketako zuzendariak. Konferentziak klima-aldaketaren gaiari heldu dio trantsizio energetikoaren ikuspuntutik. Adituek esan dute prozesu hori gero eta errealagoa dela eta aukera bat dakarrela berekin. Horren ondorioz, lehen\nKonferentziaren bigarren egunean, Rebeca Grynspan-en tankerako pertsona ospetsuek berriro azpimarratu dituzte berotze globalaren ondorioak: “Latinoamerikan, 80 eta 180 milioi pertsona bitartean egon litezke desertifikazioaren ondorioak pairatzen”. Urte osoan gai honen inguruan egindako ekitaldirik garrantzitsuenetako bat da hau eta nazioarteko lehen mailako adituak bilduko ditu Donostian, bihar arte, hots, martxoaren 8ra arte. ‘Change the Change’, Donostian egiten ari den klima-aldaketari buruzko nazioarteko konferentziak, hainbat pertsona ospetsu hartu ditu bigarren egunean, Rebeca Grynspan esaterako, Latinoamerikako Idazkaritza Nagusiko (SEGIB) idazkari nagusia eta Ingurumenerako eta Garapenerako\n600 adituk baino gehiagok klima-aldaketari aurre egiteko konpromisoa erakutsi dute Euskadin\nGaur hasi da klima-aldaketari buruzko nazioarteko konferentzia, Change the Change izenekoa. Konferentziari hasiera emateko saioan parte hartu dute Pedro Sánchez Espainiako gobernuko presidenteak, Iñigo Urkullu lehendakariak eta Iñaki Arriola Eusko Jaurlaritzako Ingurumen, Lurralde Plangintza eta Etxebizitzako sailburuak. Urte osoan gai honen inguruan egindako ekitaldirik garrantzitsuenetako bat da hau eta nazioarteko lehen mailako adituak bilduko ditu Donostian, martxoaren 8ra bitartean. Aurten Europan klima-aldaketaren inguruan antolatutako ekitaldi garrantzitsuenetako bat hasi da gaur Donostian, “Change the Change’“ izenburupean. Euskal hiri horrek hiru egunez hartuko du\n“Eskualde-eremua” eta “Hiriak” paneletan klima-aldaketaren aurkako borrokan izandako esperientziak eta oinarri-oinarritik izandako ikuspegia aurkeztu dira. Change the Change konferentzia aurten arlo honetan egindako ekitaldi garrantzitsuenetako bat da eta ekintza-maila desberdinak batu ditu lehenengo egunean. Klima-aldaketari buruzko “Change the Change” konferentziaren lehen eguna inspirazio-iturri izan diren saioez beteta egon da. Goizean, irekiera instituzionalaren ostean eta Nicholas Stern ekonomista britainiarraren tankerako hizlarien saioaren ostean, Uxua López de Flamarique eta Ana Payo “planetaren heroiek” parte hartu dute. Klima-aldaketari aurre egiteko emakumezko 1.0000 zientzialariren nazioarteko sareko\n20 hedabidek baino gehiagok dekalogo bat sinatu dute, klima-aldaketaren berri emateko konpromisoa hartuz\nAdierazpenarekin bat egin duten hedabideak Donostian bilduko dira, ‘Change the Change’ Nazioarteko Konferentzia aurretiko ekitaldi batean. ‘Change the Change’ arlo honetan aurten egingo den ekitaldi nagusietako bat da. Dokumentua ECODES Fundazioak bultzatu du, Madrilgo Complutense Unibertsitateko MDCS (Mediación Dialéctica de la Comunicación Social) ikerketa-taldearekin batera, eta gainerako hedabide eta komunikazio taldeek dokumentuarekin bat egiteko aukera dute oraindik. Hogei bat hedabidek sinatu dute gaur Donostian “Hedabideen adierazpena, klima-aldaketaren aurrean” deritzon dokumentua, hedabideetan gertakari honen inguruan informazioa emateko eta berri emateko hamar gomendio nagusi


Irakasbil | Euskara irakasleen intereseko gaiak: hizkuntza, euskaltegien kudeaketa, soziolinguistika, estatistika datuak, iritziak eta abar. | Primeran! saileko B2 mailako bigarren eskuliburua argitaratu da\nArgitaratua: Tuesday, 2 February 2021, 9:57 AM\nPRIMERAN! B2.2 materialaren bigarren eskuliburua argitaratu du HABEk. 2020ko irailean kaleratu zen PRIMERAN! B2.1 eskuliburuarekin batera, B2 mailako argitalpena osatzen du. www.primeranb2.ikasbil.eus atariko edukiak ere eguneratu egin dira, PRIMERAN! B2 egitasmoaren osagai guztiak ikasle eta irakasleen esku jarriz.\nHABEren egitasmoa da PRIMERAN! B2; AEK eta ELKARekin elkarlanean garatu dena.\nPRIMERAN! B2 eskuliburuek, jardun biko ikastereduan eta ekintzara bideratutako metodologian oinarrituta, ikasibilbide egituratua eta gidatua eskaintzen diote euskara-ikasleari, B2 mailako gaitasun komunikatiboa lor dezan. Ikasmaterial honek aukera tematiko zabala, jarduera eraginkorrak, euskal kulturako testu eredugarriak eta egoera komunikatibo ugari biltzen ditu. Edonola ere, metodo irekia eta malgua da.\n200 ikastordu proposatzen ditu, ikasgelan (% 45) eta ikasgelatik kanpora (% 55) gauzatzeko, taldean (% 55) zein bakarka (% 45). Bi ataletan dago banatuta: B2.1 eta B2.2. Bakoitzak 10 ikastunitatez osatutako ibilbide didaktikoa proposatzen du eta horietako bakoitzak 10 ikastordurako jarduerak eskaintzen ditu. Horietan jasotzen dira une didaktiko guztien prozedurak, euskarriak eta erreferentziak, gelan nahiz gelaz kanpo, bakarka nahiz taldean gertatuko direnak.\nEskuliburu hauek, jardun biko ikasteredua garatzeko gela irauliaren metodologia ahalbidetzen dute, irakaslea gidari dela; alegia, ikasesparruak irauli edota malgutasunez konbinatzeko aukera ematen dio irakasleari. Horiek horrela, komunikazio- eta elkarreragin-gunetzat hartu da ikasgela, eta bertan garatuko dira mailari dagozkion ekintza komunikatiboak. Gelaz kanpokoa, aldiz, lan autonomoa garatzeko esparrua izango da eta ikasgelako saioen aurreko jarduerak zein ondorengoak izango ditu.\nIkaslearen liburua da PRIMERAN! B2ren euskarri nagusia. Arestian esan bezala, bi liburu argitaratu dira eta bakoitzak 10 ikastunitate ditu. Horrez gain, ikus-entzunezkoen transkripzioak eta erantzun-orriak jasotzen ditu, baita landutako edukien aurkibide zehatza ere.\nBaina ikaslearen liburua ez da euskarri bakarra, baliabide gehiago baitaude. Osagarri guztiak www.primeranb2.ikasbil.eus atarian daude eskuragarri:\nPrimeran! B2.1 eta Primeran! B2.2 Irakaslearen liburuak, PDF formatuan.\nInformazio zabalagorako, ikus erantsitako fitxategia: Primeran! B2.2 irakaslearen gidaliburua (sarrera).\nPrimeran B2.2_irakaslearen liburua-sarrera.pdf


"Gure herrian horrelako toki baten falta igertzen da"\nEntsegu-gelak, aisialdirako tokia, erakusketak… Beste herri batzuetan ez bezala, gazteontzako aukera asko eskaintzen ditu Basozelaiko Gaztetokiak\nBasauriko maldan gora eginez, Udaletxea baino gorago, Basozelai auzoa aurkitzen dugu. Bertan, CD Baskoniaren Pedro Lopez Cortázar zelai mitikoa zegoen tokiaren ondoan,-orain pisuak eraikitzen ari dira-, eta Skate-Park Basozelaiko Kultur Etxea dago.\nMaldan behera egindako eraikina da. Zazpi pisu ditu, goikoa 0.pisua dugu, eta azkenengoa -7.pisua. Arkitekto modernoen gauzak. Goiko pisuan taberna aurkitzen dugu, kristalezko paretak dituena. Behera joan heinean, liburutegia eta ikasketa-gelak, jubilatu elkartea, haur txikientzako ludoteka eta haurtzaindegia, eta azkenik Gaztetokia.\nGela handi bat da. Bertan, billar mahai pare bat, ordenagailu bat, bi Play Station, telebistak etab. aurkitzen ditugu. Gainera, musika disko kolekzio sakon bat ere badago, nahi duenak edozein aukeratzeko, eta bertan jartzeko.\nBertan aurkitzen ditugu Joanes Aranzabal eta Jon Martinez. Noizbehinka joaten dira Gaztetokira, arratsalde pasa. Martinez ustez lokala “ondo dago” eta gazteek behar dituzten gauzetara moldatzen da. “Hemen gauza asko egin ditzakegu, teilatu bat eta lokal bat daukagu, dohakoa, eta ping-pongean edo billarrean aritu gaitezke”, dio gazte usansolotarrak. Jon eta Joanes ez dira basauritarrak, Galdakaokoak dira.\nOrduan zergatik eotri Basozelaiko Gaztetokiraino? “Gure koadrillakoek hemen entsaiatzen dute, eta gu batzuetan etortzen gara”, diote gazte galdakaoztarrek. Euren herrian horrelakorik falta baden galdetzean biek baietz esaten dute. Aranzabalen ustez, “gure herrian be egin beharko zen horrelako zerbait”. Bere lagunak ere berdina pentsatzen du, “gure herrian horrelako zerbaiten falta igertzen da, gu lehenengo aldiz etorri ginenean harrituta geratu ginen tokiarekin. Gure herrian ez dagoenez, ondoko herrian ikusteak… esan daiteke inbidia eman zigula”.\nDenbora pasatzeko tokiaz gain, ekintza asko eskaintzen ditu lokalak. Martinezek ezagutzen ditu, eta gauza positibotzat harten ditu. “Data konkretuetan ekintza ezberdinak egiten dira umeentzat, adibidez Halloween egunean zerbait berezia egitea, Gabonetarako, orain, prestatzen ari direna…”.\nEkintza guzti horietatik oihartzun handiena dituztenak musikaren munduarekin erlazioa dutenak dira. Basauriko Udalak bultzatutako Musika ON programaren barruan, lehen aipatutako entsegu geletatik aparte, kontzertuak, instrumentu ezberdinen klase magistralak (baxua, bateria, gitarra...) edota maketa lehiaketa aurki ditzakegu.\nAranzabalentzat aukera polita da zuzenean jotzeko, eta “euren musika erakusteko. Gure koadrillakoen taldeari, adibidez”. Koadrillako talde hori Stinks dira. Basaurin entsaiatzen dute taldearen sorreratik, “orain dela hiru urte”, dio Aitor Makazagak, taldeko bateria-joleak. Taldeko kide guztiak Galdakaoztarrak dira, baina Basozelain entsaiatu behar izaten dute, euren herrian ez dagoelako horretarako aukera ematen duen tokirik. “Galdakaon entsaiatu nahi baduzu, lokal propio bat alokatu behar duzu, eta hori ez da ekonomiko irtetzen”, dio Makazagak.\nBasozelaiko entsegu geletan 20 ordu entsaiatzeak, 25 euro dira. Horrela, astero zure ordua daukazu hiru entsegu-geletatik bat erabiltzeko. Gela insonorizatu bakoitzak Basauriko auzo baten izena dauka, hala nola, Lapatza, Finaga eta Sarratu. Gela bakoitzak ahots-ekipo bat (mikroak barne) eta bateria bat dauzka. Gainera, taldeek euren amplifikadoreak gordetzeko bi biltegi ere badaude. Makazagaren ustez, ekipamendua “ona” da.\nBertan entsaiatzen eman dituen hiru urtetan, ez du arazo handirik izan bertako arduradunekin, horregatik Aitorrek pertsonala “majoa” dela uste du. Kontzertuak emateko aukeraz, eta maketa lehiaketaz ere iritsi positiboa du, berea bezalako talde gazteentzat beharrezkoa dela uste du.\nHona hemen, adibidetzat, Woodstock Trio-k Basauriko Gaztetokiko kontzertu-gelan emandako zuzenekoa:\nGazteentzako eskaintza aldetik aldea nabaria da, beraz, Basauri eta Galdakao artean. Ondoan aurkitzen diren bi herri handi dira, populazio aldetik. Baina, udaletxeak bultzatutako ekintzetan Galdakao txiki gelditzen da. Umeentzako eta gazteentzako topagunea egiteko saiakera egin zen orain dela bost bat urte, baina, ez tokia, ezta kudeaketa, ez zen beharrezkoa izan.\nMusikaren arloan ere, gutxi dira Galdakaoko udalak bultzatutako ekintzak. Musika eskolaz aparte, ez dago taldeentzat entsaiatzeko tokirik. Jaietan kontzertu pare bat emateko aukeraz aparte, ez dago ezer.\nEta Galdakaoko gazteek bizi behar duten kaskarkeriaren hirugarren puntua Gaztetxe baten falta da. Udalak kasu honetan, beste askotan bezala, asko esan, baina gutxi egin.\nPublicado por EgoitzIngunza en 9:12 No hay comentarios:\nEtiquetas: basauri gaztetoki basozelai galdakao\nBakezaleak musika jotzen dute ere\nSinkuartel Konpartsak Txaranga bat sortu du aurtengo Aste Nagusian\nHaizea Holgado Olleta\nArmarik gabeko mundu bategatik borrokatzen du Sinkuartelek. Duela hamabost urte hasi zen konpartsa hau Bilboko Aste Nagusian txosna bat jartzen eta bere ideiak era dibertigarri batean adierazten. Aurtengo jaietan, Sinkuartelek aldaketa batzuk izan ditu. Aldaketa horietatik Sinkuartel Txaranga Antimilitarista jaio da. Txosnetan edariak prestatzetik musikari talde propio bat izatera pasatu da Sinkuartel eta olan, euren ideiak modu dinamikoago batean azaltzen dituzte.\n1996an Bilboko Kontzientzia Eragozpen Mugimendu antimilitaristaren eraginez sortu zen Sinkuartel. Armadarik gabeko mundu batengatik borrokatzen dute. “Bakea nahi baduzu, presta ezazu bakea” leloaren menpean egiten dituzte euren ekitaldiak. Sinkuartelen txaranga ildo beretik doa. Batzuk konpartsaren osagai dira. Beste batzuk ordea musikaren liluraz maitemindu dira. Sinkuartelen osagai den Mos Uribarrik txarangaren sorrerari buruz hitz egin du:\n"Konpartsaren osagai garen musikari batzuk\neta osagai ez diren beste batzuek ere\ntxaranga sortzera animatu gara\neta konpartsak urtean zehar egiten dituen ekintzak\nanimatu egiten ditugu."\nTxarangak oraindik ez du urte bat bete, baina nahiz eta jaioberria izan festarako gogoak ditu. Momentuz bi ekitaldi egin dituzte eta askoz gehiago egiteko gogoak dituzte. Lehenengoa, 2011ko Bilboko Aste Nagusian izan zen. Bertan, Sinkuartel konpartsaren osagaiak eta hogeita hamar musikari inguru, Bilboko kaleak, instrumentuen doinuez bete zituzten. Aste Nagusian zehar hiru kalejira antolatu zituzten. Sinkuartelek ere Txupinazoan parte hartu zuen, eta Marijairekin batera txosnen irekieran jardun zuen. Besteetan, goizean hasi eta gauean bukatu zuten, beti ere festa zabaltzen.\nBigarrena aldiz, azaroaren hemeretzian egin zuten. Kasu onetan, euren helburua ondo pasatzea zen. Baina egun horretan, musikarien notak doinu bakezalez eta antimilitaristez beteta zeuden. Hogei musikari inguru egon ziren konpartsaren osagaiekin batera. Mozorrotuta festa giroa zabaldu zuten Bilboko alde zaharretik. Ikusleen txaloak eta dantzarazteko gogoak eragin zituzten. Oskar Aguadok bertan egon zen perkusioa jotzen. Bera ez da konpartsaren osagai, baina musika gogoko duenez, eta euren ideiekin bat egiten duenez, Sinkuartelen Txarangaren osagai da.\n"Bilboko jaietan egon nintzen\ndeitu naute berriro etortzeko\neta giro ona egon zenez\nberriz etortzea erabaki dut."\nAzaroaren hemeretzian Goizeko hamabietan hasi eta arratsaldeko bostetan jotzeari utzi zion txarangak. Festa gauerarte luzatu zen. Instrumentuak gordetzean, konpartsako kideek giro ona sortzearen erronkari ekin zioten. Bafle batzuekin festan jarraitu zuten. Polizia bertan agertu zen auzokideen kexak zirela eta. Gaueko hamarretan modu baketsuan poliziak bafleak konfiskatu zituen. Baina ezin izan zuten antimilitaristen eskariak isildu, abesten euren bidetik jarraitu baitzuten.\nSinkuartelen Txarangak mota ezberdineko abestiak jotzen ditu. Batzuk gaurkoak dira, beste batzuk aldiz, urte batzuk dituzte, adibidez, I’ll survive. Baina batzuetan partiturak alde batera uzten dituzte eta inprobizioari ekiten diote.\nSinkuartel ezaguna da humore onez eta era ezberdinean euren ideiak aditzera ematen dituelako. Aste Nagusian, urtero, mozorrotuta agertzen dira eta barraren gainean dantza ikuskizun bat antolatzen dute. Zuhaitzez-zuhaitz tirolina show bat egiten dute, eta jendea ahoa irekita uzten dute. Horretaz gain, Play back lehiaketa bat egiten dute. Aurten Distubedsen Land of Confusion abestiarekin Lip Dub bat egin zuten.\nSinkuartelek modu baketsu batean borrokatu egiten du. Oso adierazgarria da, eurek nahiko deigarriak direlako, izan ere, beti kolorezko ileordeekin eta boekin dabiltzate. Arropa linea bat dute interneten eta Aste Nagusian euren txosnan erosi daitekenak. Gehien saltzen dutena kamisetak dira, baina sudaderak ere salgai dituzte. Guztiek sinbolo antimilitaristak dituzte. Salduena “Stop Wars” kamiseta da. Darweider marrazkia dauka, baina ezpata laser baten ordez, lore bat darama.\nHemen eskuragai daukazue Sinkuartelek egindako publizitate kanpainia:\nSinkuartelen txarangak ekitaldi ezberdinak egingo ditu urtean zehar. Haien berri izateko Facebookeko “Txaranga Sinkuartel” taldean sartu zaitezte. Bertan informazio gehiago egongo da eskuragai.\nPublicado por EgoitzIngunza en 8:39 No hay comentarios:\nEtiquetas: Sinkuartel Txaran Antimilitarista kalejirak musika\nBartzelonaren futbol erakustaldia Bernabeun\nReal Madrilek ezin du Bartzelonarekin. Partiduaren aurretik esandako guztiak jokoaren bitartez isildu zituen talde blaugranak. Eta hori, madrildarrak partidura hobeto askoz heltzen zirela ematen zuela. Lidergoa eurena zen, eta etxean guztia irabazi zuten. Bartzelona, aldiz, etxetik kanpo emaitza kaxkarrak lortuta heldu zen Santiago Bernabeura.\nBaina, Bartzelona ondo dagoenean geldiezina da. Eta atzo, hasieran dudak sortu bazituen ere, ederto jokatu du. Bigarren zatian joko erakustaldia eman dute Iniestak, Xavik eta Cesc Fabregasek.\nHala ere, partidua maldan gora jarri zaie hasiera-hasieratik. Hogeigarren segundoan, Victor Valdesek pase txar baten ondorioz, baloia oparitu dio Real Madrili. Di Mariak, jaurti, eta hiru erreboteren ostean, baloia Benzemari heldu zaio, eta area barruan, bakar-bakarrik erraz gainditu du Bartzelonaren atezaina.\nMadrilentzat panorama ezin hobea bilakatu da momentu horretan. Hasieratik aurretik jarri dira, eta atzean itxaroteko aukera izan dute, baloia berreskuratzen zutenean ziztu bizian kontraerasoa eratzeko. Golak Barça dudatan jarri di. Eta, lehen ordu laurdenean ezin izan du bere jokoa ondo gauzatu.\nTxapeldunek zortea dutela esan ohi da. Bartzelonak zortea izan duela esan daiteke. Gehiegi merezi ez duenean Messi motorrean igo da, eta eskiatzaile baten moduan, eslalona eginez, Madrileko hiru jokalari gainditu ditu, eta lurrera jauzten zegoenean, Alexisi pasea eman dio. Txiletarrak ez du barkatu. Ondo kontrolatu eta ederto gurutzatu du baloia, Casillasen luzaketa ezertan utziz.\nGol horrek min asko egin dio Real Madrili. Hortik aurrera Barçak planteatutako egin da. Batez ere bigarren zatian.\nZazpigarren minutuan, Xavik 1-2-koa jarri du markagailuan, areaz kanpo egindako jaurtiketa bati esker. Cristiano Ronaldok berdintezko aukera izan du hemeretzigarren minutuan, baina bere burukada oso desbideratua joan da.\n65.minutuan partidua amaitu da. Alvesek eskuin hegaletik egindako erdiraketa Cesc-ek buruz errematatu eta 1-3koa igo du markagailura. Hortik aurrera, Barçaren kontrol ikaragarria, eta Real Madril amore emanda. Hala eta guztiz ere, Kaka-k 83.minutuan gola sartzeko aukera izan du, baina Valdesek kornerrera desbideratu du saiakera hori.\nHona hemen partiduko golak eta entrenatzaileen iritziak:\nPublicado por EgoitzIngunza en 6:43 No hay comentarios:\nEtiquetas: bartzelona real madril 1-3 bernabeu xavi\nKlasikoa, sentimenduak pizten berriz ere\nLarunbatak 10.00. Santiago Bernabeu bete-beteta zegoen. Real Madrileko eta Bartzelonako jarraitzaileek irrikan partiduaren hasiera itxaroten zeuden. Oihuak entzuten ziren, eta emozioa airean zegoen, izan ere, askorentzat hau ez zen partidu soila, ohorea jokoan baitzegoen.\nPartiduaren lehenengo minutuan Merengek pozez zoratu ziren Benzemaren golarekin. Ezusteko gola izan zen, arina, bizkorra, ia ikusiezina. Gola tximista bezain azkar heldu zen, eta Madril 1-0ekin aurrea hartu zion Bartzelonari. Baina saleen poza ere tximista bezain azkar desagertu egin zen, zurien gol bakarra izan baitzen.\nErasoan jokatu zuten bi taldeek eta berdinduta egon ziren lehenengo zatian zehar. Gol aukera asko egon ziren bi taldeen eskutik. Cristiano Ronaldok Valdesi gola sartzen saiatu zen, baina honek, Benzemaren aurka egin zuen hutsaren ostean pilak kargatu zituen eta buru belarri ekin zion bere atezaindegia defendatzeari. Bartzelonak, Alexiri esker berdinketa lortu zuen. 29. minutuan txiletarrak Casillasi ezkerretik sartu zion gola. Kuleak oihuka hasi ziren, eta zen gutxirako, bi taldeek berdinduta baitzeuden.\nPartiduaren bigarren zatian Madrileko saleek bihotzeko bat jasotzeko zorian egon ziren. Dena aldatu egin zen. Bartzelonak zelaia bereganatu zuen. Madril baino askoz hobeto jolasten hasi zen. Xabik, 52 minutuan, 1-2a lortu zuen. Sortez betetako gola izan zen. Xabik jaurti egin zuen, De Mariak gola saihesten saiatu zen, baina honek belaunarekin baloira eman zion eta bere traiektoria desbiatu zuen, Casillas despistatzen. Horren eraginez, Madrilen atezainak eskuinerantz bota zen eta gola ezkerretik sartu zioten. Merengeek oraindik remontatu zezaketela uste zuten, baina saleek pizka bat etsituta eta humore txarrez zeuden.\nCristiano Ronaldok Madrilen alde falta pare bat jaurti zituen, baina ez zuten emaitza aldatu. Madrilentzat kaosa Cesc Fabregasen golarekin heldu zen. Markagailuak 1-3an zeuden, eta partidua bukatzeko oso denbora gutxi geratzen zen. Kuleek klasikoa poltsikoan zuten. Mihiarekin garaipena daztatzen hasi ziren. 1-3 irabazi zuen Bartzelonak.\nGauerdi aldera estadioa uzten joan zen. Batzuk pozez lehertzen alde egin zuten Santiago Bernabeutik, beste batzuk ostera, euren ametsak puskatuta ikusi zituzten. Bartzelonak garaile atera zen, Madrilek gogor borrokatu zuen arren. Kontraesanak airean zeuden, etsipena v.s. zoramena.\nPartiduaren laburpena hurrengo bideoan:\nPublicado por EgoitzIngunza en 10:59 No hay comentarios:\nEtiquetas: Madril Bartzelona Klasikoa Kronika Golak\nOlaizolak finala atzeratzeko eskatuko duela uste al duzue?\nEl riesgo del plan Vinícius\n"Gure herrian horrelako toki baten falta igertzen ...\nBartzelonak bere nagusitasuna erakutsi du Madrilen...\nGaraipena eta lidergoa Barçarentzat\nIritsi da esperotako finala!\nEgoitz Murgoitiok irabazi du Puente Viesgoko laste...\nNBAk atzera bota du Lakers eta Hornets-en arteko t...\nBenzema edo Higuain?¿\nMendizabalek irabazi du lau'terdiko bigarren maila...\nXavi, Cristiano Ronaldo eta Messi dira 2011ko Urre...\nRafa Nadalek bosgarren Davis Kopa irabazi du


Euskal Herriko bidaia-gida/Ibilbideak/Errozaterako igoera, Beherobitik — Wikibooks\nEuskal Herriko bidaia-gida/Ibilbideak/Errozaterako igoera, Beherobitik\nErrozaterako igoera, Beherobitik\nEzterenzubi, Beherobi, Erlaitza, Errozate\n11 km. 3 ordu eta 30 mn.\nErrozate mendiaren altitudeari eta kokaguneari esker, ikusmira zabala izango dugu bai Garaziko landetarantz eta bai Iratiko basorantz. Ezterenzubitik abiatuko dugu mendirako igoaldia.\nBaserri auzotxo bat da Beherobi, Ezterenzubi udalerrian dagoena (Nafarroa Beherea), izen bereko amildegiaren barren-barrenean, Pirinioetako mendilerroko hainbat gailur ezagunen artean kokatua, doi-doi; Urkulu eta Errozate artean, besteak beste. Errozate gailurrera, berriz, Ezterenzubiko amildegitik igoko gara; amildegi horretan daude, esaterako, Harpea haitzulo ezkutua eta Errobi ibaiaren iturburuak.\nGure asmoa da ipar-mendebaldeko erlaitzetik igotzea Errozate gailurrera, horixe baita biderik zuzenena eta erakargarriena. Asmo horrekin abiatuko gara gorantz, bada, Beherobiko ostalaritza gunea baino lehenago dagoen aparkalekutik; asfaltozko bide estu eta kartel batez seinaleztatu batetik joko dugu Errobiren iturbururantz.\nMaldan gora egingo dugu lehenik, eta maldan behera gero; Errobi ibaiaren bestaldean, baserri baten ondotik pasatuko gara, eta pista batetik segituko dugu ibilian, etxebizitza batzuk inguratuko ditugu, eta Errobiren ibaiadar bat igaroko dugu, zeinetako urak ezkerraldeko zuhaizti batetik baitatoz. Errekaren osteko maldan gora egingo dugu, harrizko mugarri bateraino; ezkerretara dagoen bidexka bat seinalatzen du mugarriak, eta, handik jota, pagadi batean sartuko gara.\nBasarteko bidexka horretatik igoko gara, iturburu batetik igaro, eta Beherobi amildegiaren gainean ageriko zaigun mazela etzanean ezarriko gara. Hurrengo, bihurgune bat egingo du bidexkak mazelean, eta amildegian sartuko gara bete-betean, Errozate gailurra buru gainean izateraino. Mazelean gora egiteko bidea erakutsiko digu mugarri batek, haraino eraman gaituen bidexkatik beretik jarraituta; handik gertu, utzi egingo dio gora egiteari, eta marra zuzen bat marraztuko du. Behin toki horretara iritsiz gero, bidexka utzi eta ezkerretara joko dugu, belar handiko zelai batean barrena. Ehunka metro egin ostean, eskuinetik jo, eta aurki hasiko gara inguruko erlaitz harkaiztsuan gora.\nHala, gailurretik datorren ertzaren goreneraino igoko gara, eta, handik, zuzenean egingo dugu gailurrerantz, aurrez aurre ageriko baitzaigu. Lehenik, harkaitzaren hegitik ibiliko gara; hurrengo, belarrez estalitako zati batetik, eta, haren hurrengo, asunez jositako eremu batetik barrena; orduan, beste bidexka bat agertuko zaigu, eta, handik, bestaldera joko dugu gailur ertzetiko ibilbide horretan, Agerreko baso gaineko hegaleraino.\nBidexka baliatuz, erlaitz malkartsuan gora egingo dugu, xafla harkaiztsu baten azpiraino, eta, hura bazterrera utzita, haren eskuinaldeko zelaigune lau batetik joko dugu. Zelaiaren goiko aldetik jo, eta gailurreko harkaitz tontorretarantz egingo dugu, haietatik bereizten gaituen hesia igaro, eta Errozate gailurraren goreneraino iritsiko gara; ingurumariko lursailen gainetiko ikusmira zoragarria izango du zain hantxe opari.\nGailurretik beherantz, baina, bestaldeko muturretik jaitsiko gara, alegia, hegoaldeko mazelatik; asfaltuzko pista sigi-sagatsu bat aurkituko dugu, eta hainbat artzain borda ibaiertzean. Behin errepide horretara iritsita, ezkerretarantz utzi, eta maldan behera segituko dugu hesi bateraino. Haren paraleloan kokatu, eta beherantz egingo dugu Errozateko leporaino, eta, han, hesia zeharkatuko dugu horretarako egokitutako tokitik.\nMendi lepo horretatik, dozena bat metro egingo ditugu beherantz, eta beste bidexka bat aurkituko dugu eskuinaldean, Beherobi amildegiaren hondoraino jaisten den malda belarreztatu batean behera. Aurreraxeago, bitan banatuko da bidexka: urtaroko uren ildoaren ondotik doan bide beheranzkoa utzi, eta amildegian aurrera egingo dugu mazelaz mazela igoerako bide beretik, eta, behin hor, hegalerantz desbideratuko gara.


barren.eus - Osakidetzako “gainkarga” eta “utzikeria” salatu dituzte osasun zentroen aurrean\nOsakidetzako “gainkarga” eta “utzikeria” salatu dituzte osasun zentroen aurrean\nArgitaratua: 2022-01-13 14:32\nOsasun zentroen atarietan elkarretaratzeak egin dituzte gaur eguerdian, lehen mailako arretak duen "kolapso" egoera eta "gainkarga" salatzeko, eta Elgoibarko zein Mendaroko anbulatorioetako atarietara ere batu dira protesta egitera.\nJoan den abenduaren 22an egin zuten moduan, Osakidetzako hainbat langile eta herritar kalera irten dira protesta egitera. Osakidetzako lehen mailako arretaren "egoera jasanezina" salatu zuten abenduan eta egoerak onera baino "okerrera" egin duela-eta, egoera horri aurre egiteko, "berehalako neurriak" eskatuko dituzte gaurkoan. Osasungintzako sindikatu guztiek (SATSE, ELA, LAB, CCOO eta UGT) deitutako protesta ekitaldia izan da. Sindikatuek salatu dute Osakidetzako beharginen eskasia hain dela nabarmena, Osakidetzak autotest COVID neurriak ezarri dituela, "hau da, paziente bakoitzak bere lagina jaso behar du, lan hori egiteko langile nahikorik ez dagoelako".\nHala ere, Osakidetzan gertatzen ari dena, ez dela pandemiaren ondorio azaldu dute. "Egungo osasun-krisiak are gehiago larriagotu du egiturazkoa eta pandemiaren aurrekoa den egoera. 2019an, lehen mailako arretako langileek hiru greba egun egin zituzten garai hartan bizi zuten egoeraren larritasuna salatzeko. Bi urte geroago, egoerak okerrera egin du”, salatu dute sindikatuek, eta honakoa gaineratu dute: “Egoera kezkagarria izan arren, Eusko Jaurlaritzak ez ditu urratsak ematen aipatutako arazo larriak konpontzeko. Onartu berri den 2022rako Aurrekontuen Legeak osasungintzarako inbertsio bat aurreikusten du, 2021ean benetan gastatutakoa baino 16 milioi euro gutxiagokoa”.\nOsasun beharginen kolektiboaren lan baldintzak eta herritarrei eskaintzen zaien arretaren kalitatea "prekarizatzeaz" gain, pandemia "aitzakia" bihurtu dutela diote, "Osakidetzak murrizketak aplikatu, eta pazienteak osasun publikora iristea zailtzeko". Horrekin guztiarekin batera, "plangintzarik eza, errefortzurik eza eta inbertsiorik eza" ere salatu nahi dituzte, eta ohartarazi dute pandemiaren kudeaketak eragindako lan kargaren igoera esponentziala dela eta, horren eraginez, "itolarrian" dagoella lehen arretako zerbitzua.\nOsakidetzaren aurrekontua handitzea "premiazkoa" dela eskatu dute bost sindikatuek. Eta uste dute aurrekontuak Europar Batasuneko batez bestekora ailegatu beharko litzatekeela, Barne Produktu Gordinaren %7koa izan beharko litzatekeela, eta diru horren %25 lehen arretara bideratu. Era berean, eskatu dute plantillak "berehala indartzea" eta giza baliabide "nahikoz" hornitzea kategoria guztietan, "milaka plaza sortuz aldi baterako milaka langile finkatzeko, gehiegizkoa den aldi baterako kontratazioarekin amaitzeko eta lan-kargak arrazionalizatzeko". Aurrekoaz gainera, premiazkotzat jo dute "bajan dauden langileen ordezkoak lehen egunetik ipintzea".


Trenbideak kentzeko eskatu du Santurtzik - Bizkaiko Hitza\nTrenbideak kentzeko eskatu du Santurtzik\n2014, maiatzak 23 Sailkatugabeak 231\nHerria zeharkatzen duten trenbideak kentzeko lanak abiaraztea galdegin dio Santurtziko alkate den Ricardo Ituartek Espainiako Sustapen Ministerioari. Udalaren arabera, ministerioko hainbat arduradunekin bilerak egin dituzte, baina ez dute adostutakoa bete zenbait esparrutan.\nSanturtziko Udalak Olatuen parkea handitu eta itsas bazterreraino zabaldu gura du. Baina trenbideak daude parkearen eta kaiaren artean, eta etengabea da Bilboko Porturantz doazen merkantzia trenen joan-etorria. Eta behin eta berriro oztopatzen du horrek oinezkoen eta ibilgailuen zirkulazioa. Udalaren xedea, hortaz, trenbidearen ibilbidea moldatzea eta 5.000 metro koadroko azalera izango duen parke berria sortzea da.\n1997an sinatu zuten lehen akordioa Renfek, Bilboko Portuko agintaritzak eta Santurtziko Udalak. Hitzarmen horren arabera, Santurtziko parkearen bigarren zabalpen bat egingo zen. Zenbait berrikuspen egin ostean, 2007an, ADIFek eta Udalak okupatze eta ordaintze akta sinatu zuten. Hala, Udalak trenbideak hartzen duen eremuan lanak hasiko lituzke Sustapen Ministerioak Bilboko Porturako beste sarrera baten obrak bukatu ostean. Ibilbide berria Ortuellatik igaro eta Serantes mendian zabaldutako tunel batetik pasako litzateke.\n"Trenbide hauek ez kentzea oso larria da", dio Ituartek. Izan ere, Bilbao Ria 2000ak 2007an 145.434,35 euroko balio justua ordaindu zuen lurren desjabetzea burutu ahal izateko. "Bilera bat egiteko proposamena luzatu diogu ministerioari, baina oraindik ez digute erantzun zehatzik eman".


Martxoan, Emakumearen Eguna ospatuko dugu zinemarik onenarekin eta telesail berriekin | Euskaltel Blog\nMartxoan, Emakumearen Eguna ospatuko dugu zinemarik onenarekin eta telesail berriekin\nMartxoa… izugarri gustatzen zaigu! Udaberria dator, Emakumearen Nazioarteko Eguna, San Patrizio, Aitaren Eguna… Eta seguru gaude izugarri gustatuko zaizula hori dena ospatzeko prestatu dizugun plana. Hasteko, hainbat telesail berri estreinatuko ditugu Netflixen, Prime Videon, COSMOn eta TNTn. Ondoren, kultuko beste telesail batzuekin eta tonu moreko film batzuekin jarraituko dugu, emakumeen omenez, TCMn eta zure Replaytekan goza dezazun. Eta amaitzeko, egurra: edukirik muturrekoenak Blazeren eskutik, hori izango baita hilabete honetako kanal gonbidatua. Baina baditugu dokumentalak ere, eta haurrentzako programak, eta kirolak… Etorri gurekin eta gozatu martxo honetan zure Euskaltel telebistaz.\nThe Umbrella Academy. Netflixeko telesail berria gogor jotzen ari da. Urteko arrakastatsuena izateko bidean dago. Baina ez zaitez okertu, ez baita superheroien ohiko sail bat. Aparteko botereak dituzten haur batzuen istorioa kontatzen du. Modu ulertezinean jaio ziren, eta urte batzuk geroago berriro elkartu dira adopziozko aitaren heriotza ikertzeko: mundua salbatzeko prestatu zituen akademia-zuzendariarena. Badakizu nola duen izena? The Umbrella Academy. Lehen ataletik harrapatuko zaitu. Eta oraindik Netflix ez baduzu, gogoratu oso erraz eman dezakezula izena Euskaltelekin: aski duzu botoi bat sakatzea 4K deskodetzailearen urrutiko agintean.\nHomecoming. Ba al dakizu nor den telesail honetako protagonista? Julia Roberts bera. Horrekin bakarrik aski izan beharko zenuke ikusten hasteko… Julia Robertsen pertsonaia Heidi da, zentro militar batean diharduen psikologoa, zeinak berriz bizitza zibilean sartzen laguntzen baitie soldaduei. Baina dena utzi du eta bizitza aldatu… eta horrek militarren susmopean jarri du. Edozeinek galdetuko lioke bere buruari: Nor da Heidi Bergman benetan?\nÁrtico. COSMO kanalak (dialeko 25a) misterioaren hit bihurtzeko guztia duen serie kezkagarri hau estreinatu du: Laponia latzean girotuta dago, prostituta baten heriotzaren ingurukoa da, eta ikerketak oso bestelako norabidea hartzen du ikusten denean hilotzak birus ezezagun eta hilgarri bat duela odolean. Interesgarria, ezta? Aho-zabalik utziko zaitu.\nMiracle workers. Apuntatu hilaren 29a mugikorreko agendan. Izan ere, TNTn (dialeko 16an) hastera doa umore zerutiarreko telesail bat, protagonistatzat Daniel Radcliffe aingerua eta Steve Buscemi ahalguztiduna dituena. Zer egingo zenuke zure nagusiak, Jainkoa bera alajaina, lurra suntsitzea erabakiko balu, ohikeriaz nazkatuta? Bada, Angelical Radcliffe aingeruzkoari bururatu zaio bere miraririk onena martxan jartzea, gizateria salbatzeko eta Jainkoaren armaggedona saihesteko. Nahi duzu jakin zein diren? Ostiralean jakingo duzu, hilaren 29an, 22:00etan.\nMartxoaren 8ko berezia 1etik 8rako astean, TCMk (dialeko 47a) hainbat film emango ditu Emakumearen Nazioarteko Egunaren ospakizunarekin bat egiteko. Programazio berezia Half The Picture dokumentalarekin amaituko da, zeinak erakusten baitu, Hollywoodeko zinema-industrian nolako diskriminazioa jasan duten emakumezko zuzendariek. Filmak liluragarriak dira, ez utzi bat ere: Tenemos que hablar de Kevin, Lynnie Ramsayrena; La Dama de Hierro, Phyllida Lloydena; El castor, Jodie Fosterrena, eta Lost in Translation, Sofia Coppolarena.\nHollywood family. Zinema familian gozatu nahi baduzu, Canal Hollywoodek aukera ederra eskaintzen dizu larunbat-arratsaldero. Hilaren 2an, Las aventuras de Tintin: el secreto del unicornio duzu; hurrengo astean, Yoko; hilaren 16an, Robots; 23an, Sigo como Dios, eta 30ean, Lorax: en busca de la trúfula perdida. Familian gozo-gozo egoteko zinema, Canal Hollywooden (dialeko 9a).\nMartxoa izango da zure hilabetea. Batez ere, gogoko badituzu motorra, biziraupena, enkanteak eta muturreko edukiak. Datozen 31 egunetan, Blazerekin, dialeko 35ean, batere konbentzionala ez den programazio batez gozatuko duzu. Gogoan hartu: hilaren 12an, Entrenamientos SAS estreinatuko da. Sail horrek erakutsiko dizu nola entrenatzen diren armada britainiarreko Special Air Service kidego berezietako 30 soldadu Galesko kuartel urrun batean. Ez duzu inoiz horrelakorik ikusi. Baina motorra nahiago baduzu, hilaren 3an hasiko dira Locos por los cochesen atal berriak, eta Danny “El conde” Kokerrek erakutsiko dizu nola bihur daitekeen amerikar klasiko bat, ia puskaka erortzen ari dena, ingeniaritzaren artelan. Eta asteazken, ostegun eta ostiraletan, atal berriak, hurrenez hurren, Cazatesoros, ¿Quién da más? eta Battlebots: peleas de robots sailetan. Egon prest, ezin izango baitzara mugitu Euskaltelen telebistaren dialeko 35etik.\nNahikoa duzu hilabete osorako, ezta? Bada, askoz gehiago ere badugu; beraz, has zaitez urrutiko aginteko REC botoia berotzen, eta gogoratu 350 ordu grabazio-ordu dituzula hodeian. Eta, daukagunarekin, beharbada labur geratuko zaizkizu; -) Ezer galdu nahi ez baduzu, eman begiratu bat gure aldizkariari.


Tsunami gaztea abian | HerriKolore\nHemen duzue BGAtik jaso berri dugun oharra. Bertan, Gazte Asanbladako kideek eginiko balorazioa laburbiltzen dute:\nEsan genuen bezala, Gazte Eguna indarrak batzeko eguna izan zen. Egun goibela inmobiliaria, banketxe eta uhal ezberdineko txakurrentzat. Ekainaren 14an, marea gorriak kalea bere egin zuen. Barakaldon inoiz egin den Gazte Egunik arrakastatsuena izan zen zalantzarik gabe eta baita Gazte Asanbladak duen indarraren islarik garbiena ere.\nBazkarian 70 gazte batu ginen eta Bagatzako plaza gorriz margotu genuen bertan ikusi eta entzun ahal izan ziren bertso, jolas eta antzezlanekin. Kalejiran, gurekin ez dauden herriko seme-alaba kuttunak gogora ekarri genituen, gure berotik urrun bahituta dauzkaten kide eta lagunak. Ilunabarrean egindako ekitaldi politikoan eskaini nahi izan genielarik merezi duten omena. Hala ere, jakin badakigu eurek jaso dezaketen omenaldirik onena garaipena dela eta ez diegu kale egingo!\nEuren borrokak erakutsi digu zein den bidea. Guri bidea egitea baino ez dagokigu. Bidea bakarra da: Antolakuntza eta borroka.


Jokoak of Fight (1 vs 2) doan\nJokoak of Fight (1 vs 2)\nMundu osoan ezaguna den superheroi jokoaren segida, interfazearen diseinu berriarekin, jokabide berriarekin eta maparen tamaina lau aldiz handiagoa duena! SuperHero.io 2 Chaos Giant lineako superheroi joko zirraragarria da. Oraingoan etsaiaren arma okupatu eta gudu-zelaia kaosean egin dezakezu. Erabili ditzagun zure heroi gogokoenak maila igotzeko esperientzia puntuak biltzeko, edo erraldoi edo garaiezina izan zaitezke trebetasun-elementuak bilduz. Eguneroko hobariak eta eguneroko zereginak heroiak erraz biltzen lagunduko dizute.\nPresta zaitez ezagutu dituzun munstro gogaikarrienak garaitzeko. Trapuzko panpinen fisika + arma tona = DIBERTIGARRI GARBIAK Jendeak ezin dio kolpatzeari eutsi eta zuk ere ez. Osatu trapuzko panpinen fisika eta arma asko eta asko zuk aukeratzeko. Bildu txanponak arma eta modu berriak desblokeatzeko zure munstro txikia jaurtitzeko. Aukeratu arma asko, hala nola pistolak, granadak, minak, su-jaurtitzaileak, palak eta beste hainbat arma.\nJaurti ezazu Huggie Wuggie\nDinastia Gerra Hiru Erresumen gatazka da Han dinastiaren lurralde suntsituan. Aukeratu lau agintarietako bat ekimena hartzeko eta mapa osoa konkistatzeko. Borrokatu zure arerioak gero eta borroka zailagoetan, bizikletan ibil ditzakezun 8 ofizialetatik 3 erabiliz, 8 gudari mota, eraikin, sorginkeria, beste hobekuntza batzuk eta kontrolatu zure armadaren mugimendua taktika aurreratuetarako bi modu ezberdin erabiliz. Berridatzi historia eta izan Txinako lurraren enperadorea!\nErronka dibertigarrienak eta ausazkoenak Boxing Random-ekin hasten dira. Txanda bakoitzak beste dibertsio bat hasten du bere aukerekin. Batzuetan beso luzeek agurtzen zaituzte, beste batzuetan zelai izoztuak edo txupinazoak. Bidali kolpeak etsaiaren burura. Modu honetan idatzi dezakezu. 5eko puntuazioa lortzen lehenak irabazten du partida!\nHartu labanak eta bildu haiekin arena beste mutilekin borrokatzeko. Erabili modu iraingarriak eta defentsiboak etsaiak zentzuz garaitzeko!\nJolastu zonbi goseen izurritea bizirik irauteko orain jolastu Zombie Idle Defense Online, doako joko esklusibo berria, kiz10.com-en !!! Ausartuko al zara addictive joko berri dibertigarri honetara jolastera? Laguntzarik etsi duen bizirik irauten duen txiki batek ez du nahikoa indar mundua infestatzen ari diren zonbi guztiak desagerrarazteko. Ondo pasa kiz10-eko joko berri honekin zonbi, tiro eta biziraupen joko asko erabat dohainik jokatu ditzakezu. Gozatu estrategia joko zirraragarri, izugarri dinamiko eta izugarri atmosferikoarekin, RPG elementuekin, benetako plazerra ematen dizutenak eta jokaera gogoetatsua gozatzeko aukera ematen dizutenak. Zombie IDLE Defense-n, apokaliptiko osteko mundu batera joango zara, non munduko biztanle gehienak zonbi basatiak bihurtu diren. Zuk, bizirik dagoen talde batekin batera, zure burua etsaiaren olatu amaigabeetatik defendatu beharko duzu.\nAukeratu zure robota eta muntatu robota hozteko. Iritsi segundo laburrenera robotaren muntaketa amaitzeko. Etsaiaren aurka borrokatu zure super arma guztiekin. Eta jolastu zure lagunekin 2 jokalari moduan.\nlineako edo lineaz kanpoko moduan arkulari gisa borrokatzen duzun lehiaketa joko bat da. Zorte ona. 6 heroi borrokatu ditzakezu botekin jokatuko duzun lineako partidarako jokalaririk aurkitzen ez bada.\nTxitxarra gaztea, karate maisua izatea nahi duzu. Borrokarako entrenamendua egiteko, moztu eta jaurti egurra denbora amaitu aurretik. Zein puntuazio lor dezakezu? Ezaugarriak:\n- Tap joko sinplea\n- Desblokeatu Chuck eta Sam pertsonaia aurreratuak\n- Karate dojo gaia eta musika\n- Hau borroka arteen zaleentzat da.\nBruce Lee eta Chuck Norris gustuko badituzu, joko honek etxean bezala sentiaraziko zaitu.\nBi tanke sortzen dira gudu zelaian. Bakarrik biziraungo du. Ezin al duzu beste depositua gainditu? Bildu munizio eta pizteko kutxak. Joan etsaiaren tankera. Tiroa! Lagunekin eta senideekin jolasteko joko ezin hobea da. Aholkua: bi jokalari moduan, erreproduzitu gailu berean (hatz bat alde banatan). Hobetu zure ikuslearen elkarreragin soziala!\nZer moduz sumo borroka dibertigarri batekin Huge Sumos jokoarekin? Jokalari bakarrean edo 2 jokalaritan joka dezakezu joko honetan 3D grafiko harrigarriekin eta sumo borroka tradizionaleko soinu efektuekin. Sumo borrokalariak kontrolatuko dituzu \_ "W, A, S, D \_" eta \_ "Gezia \_" botoiak erabiliz. Botoiak behin sakatzen badituzu, borrokalaria norabide horretan mugituko da; Bi aldiz azkar sakatzen baduzu, zure borrokalariak norabide zehatz horretan jokatuko du.\nSaiatu azal guztiak desblokeatzen.\n1v1 lineako borroka jokoa! Desafiatu mundu osoko jokalariek heriotzara arteko borrokara. Borrokatu txanponak azal berriak desblokeatzeko.\nIbili Dino robot atsegin, handi eta indartsu bat. Utzi zure segundorik laburrenak robota muntatzen amaitzen. Desblokeatu 5 Dino Robot boteretsuagoak. Ondoren, borrokatu etsai guztiak zure super arma guztiekin buruzagia borrokatu arte!\nSuper dino borrokalaria\nSpearman Hunter gisa, zure tribua salbatu eta etsaiak garaitu behar dituzu. Kendu etsaiak ahal duzun neurrian. 1 edo 2 jokalarientzat\nHartu espazioko gudari ausarten talde ahaltsu honen agintea eta garaitu txarrak.\nBig Sumo Must Jump joko honetan, sumo borroka handia kontrolatu behar duzu eta egin klik gainean sumo borrokalari txikira salto egiteko. Handiak beti txikienera salto egin behar du. Lortu jauzi eta puntuak lortzeko momentu egokia. Saiatu jauzi joko honetan ahal duzun neurrian salto egiten.\nBattledudes.io benetako mapa askorentzako 2d jaurtitzailea da, mapa guztiz suntsitzailea duena, non beste talde eta jokalariek garaipena lortzeko borrokatzen duzun! Jokoak hainbat mapa eta joko modu anitz ditu aukeran, mapen eta joko moduen konbinazio ugarirekin. Zure armategiko etsaien aurka borrokatzen laguntzeko, XP puntu irabazita eta desblokeatzeko 20 arma desberdin baino gehiago dituzu. Battledudes.io-k eguneroko, asteroko eta denbora guztietako estatistikak dituen sailkapen bat biltzen du. Zure XP gordetzeko kontu bat sortzen baduzu, aurrera egin dezakezu besteekin lehian sailkapenean. Jokoaren programan txanoak eta aurpegierak eros ditzakezu txanponen txanponarekin edo harribitxien txanponarekin. Txanponak XP jolastuz eta irabaziz lortzen dira. Harribitxiak dendan eros daitezke.\nHit Master 3D Knife Assassin hiltzailearen kondaira bihurtu da. Jokalari adimentsu eta erne izan nahi duzu egoera guztietan? Arreta jarri hiltzailea kontrolatzeko zure etsaiaren ehiztaria banan-banan suntsitzeko inor galdu gabe.


[Elkarrizketa] «Azken agurrak debekatu izana erabaki desegokia izan da» : Oarsoaldeko Hitza\nAINGERU OIARTZABAL, PSIKOLOGOA\n[Elkarrizketa] «Azken agurrak debekatu izana erabaki desegokia izan da»\nBakardadean hil diren gaixoak eta haien senide eta gertukoak izan ditu hizpide oiartzuarrak. Dolua egiteko, norberaren eta gainontzekoen emozioei arreta eskaintzea ezinbestekoa dela dio\nDolua beharrezkoa da, baina nola egin dolua, hil dena ezin bada agurtu?\nAlarma egoerak funtsezko eskubide bat kendu digu, norbait agurtzeko eskubidea. Debeku horrek dolu prozesua zailtzeko arriskua dakar. Azken agurrarena momentu pertsonala da. Muxuak emateko, besarkatzeko,gauzak esan edota eskerrak emateko unea izaten da. Norbait ezin dugunean agurtu mila kezka sortzen zaizkigu. Ea sufritu duen, gauzak beste modu batera egin ahal ziren… Galdera eta emozio asko airean geratzen dira dolua zailduz.\nAzken agurrik gabe, mina are sakonagoa al da?\nBai. noski. Istripu baten ondorioz gertuko norbait galdu dutenek, adibidez, ondo dakite hori. Agurtzeko aukera dugunean,emozio horiek zain ditzakegu. Azken une horiek eduki ez dituzten askok kontsultara etortzen zaizkit min horrekin.\nNola ordezkatu besarkada, gertukoaren babesa?\nHainbat ospitaletan profesionalekin harremanetan jartzeko aukera ematen dute, bideodeiak egin ala mezuren bat bidali ahal izateko Skype, Whatsapp edota beste euskarri digital batzuen bidez. Gaixoak eta familiak gutxieneko harreman bat dutela sentiaraztea da helburua. Gaixotasun honen ondorioz hildakoak,haren gertukoak eta profesionalak dira kaltetuenak, eta elkarlanean ari dira azken une horiek ahalik eta onenak izateko.\n«Dolua egin behar den zerbait da, ez da denborak konpontzen duen zerbait»\nSare sozialek eta teknologia berriek oso lagungarriak izan daitezkeela erakutsi dute, ezta?\nAhalik eta gehien erabiltzea gomendatzen dugu guk, bananduta daudenak gerturatzeko modua baita. Ez da berdina, baina egiten duten tokietan emaitzak positiboak izaten ari dira.\nAgurtzeko aukerarik ez dutenak, errudun edo antzeko sentitzen al dira?\nGerta daiteke, bai. Lehen esan bezala, zalantza asko airean geratzen dira; ni izan ote naizen kutsatu duena, ea gauzak beste modu batera egiteko aukerarik zegoen… Kasuz kasu aztertu beharreko zerbait da, baina egia da dolu prozesuak ia beti dakarrela erruduntasun sentsazioa. Gaur egun, are gehiago, estres eta emozio handiko egunak bizi ditugulako. Gure buruak gauzak kontrolpean mantentzeko ohitura du. Hortaz, gure kontroletik alde egiten duen egoera honetan normala da erruduntasuna bezalako emozioak agertzea. Dena zalantzan jartzen dugu; gure jokabidea, osasun arloko profesionalena, agintariek hartutako erabakiak.\nEhorzketetan gutxi batzuk har dezakete parte, eta hiletak debekatuta daude, gainera.\nOso gogorra da. Ulertu behar da dolua egin beharreko gauza bat dela, ez da denborak konpontzen duen zerbait. Ehorzketak, elizkizunak eta familiakoen artean egindako ekintzak… Ez dago erritual horiek egiteko modurik, eta horrek, noski, sufrimendua areagotzen du. Dolua egin ezean, shock egoeran gelditzeko arriskua dago, eta ondorioz trauma bat garatzeko.\nDolua kudeatzen aditua zara,baina prestatuta zeunden horrelako egoerak kudeatzeko?\nNire lanaren parte handi bat traumak dituztenekin lan egitea da. Istripu ala suizidio baten ondorioz gertuko norbait galdu dutenekin lan egitera ohituta nagoela esan daiteke.\nEzohiko egoera honetan ere erantzunik onena ematen ahalegintzen gara arlo honetan lan egiten dugunok. Garrantzitsuena da babesa behar dutenei sentiaraztea entzuteko eta laguntzeko prest gaudela.\nKaltetuak nahikoa arreta psikologiko jasotzen ari direla esango zenuke?\nEzin da analisi orokorrik egin. Senide batzuk pentsa dezakete ez dietela batere lagundu. Eta beste batzuk esango dute, mingarria izan arren, oso lagungarria izan zaiela emandako arreta.\nSegurtasun neurriek gaixoen behar psikologikoak aintzat hartzen dituztela uste duzu?\nZuzenean ezetz esango nuke. Hiltzear dagoena gertuko norbaitekin egon ahal izatea giza eskubidea da. Heriotza, berez, ez da batere prozesu samurra, baina honako egoeran askoz ere gogorragoa da. Pentsa nolakoa izanbehar duen horrela hiltzea. Denok nahiko genuke norbait ondoan izan gure azken uneetan. Eta gaixo hauek bakardadean egin behar diote aurre. Profesionalak inguruan dituzte, noski, baina ez da berdina.\n«Hiltzear dagoena gertuko norbaitekin egon ahal izatea giza eskubidea da»\nNire ustez, azken agurrak debekatu izana erabaki desegokia izan da. Hiltzeko modurik gogorrena iruditzen zait. Protokoloak aldatu eta gutxienez gertuko norbait bertan izatea ahalbidetuko nuke. Baina ez dut inor errudun sentitzea nahi; tentsio handiko egoera da, eta gauzak ahalik eta hoberen egiten ari dira.\nZeintzuk izan daitezke dolua ezegitearen ondorioak senide eta lagunekiko?\nNik modu honetan irudikatzen dut; dolua gure barruan dugun bola moduko bat da. Bola horren barruan mina dago, eta ez badiogu arretarik ematen min horri, bola handitzen da etengabe. Bolaren barruko beharrak ez baditugu asetzen gaixotu gaitezke, arazoa somatizatu daitekeelako.\nPsikologikoki eta emozionalki ere ondorio larriak izan ditzake; depresioak, ikara-krisiak eta bestelakoak. Kasurik larrienetan, buruaz beste egin dezaketenak ere badaude, minari aurre eginezinik.\nZein izan daiteke doluari aurre egiteko modu positibo edo produktibo bat?\nLehen aipatu dudan samin bola hori zatika banatu behar da, eta traumatikoak diren bizipen horietan arreta jarri, kasu honetan, gertuko norbaiten heriotzan. Gure sentimenduek funtzio jakin bat betetzen dute. Sentimenduek esan nahi dutena ulertzea eta zaintzea beharrezkoa da zuloa bete eta samina sendatzeko.\n«Sentimenduek esan nahi dutena ulertzea beharrezkoa da samina sendatzeko»\nNik min fisikoarekin alderatzen dut: orkatila bihurritzen dugunean, orkatila zaintzen dugu. Gertuko norbaiten heriotzak min eragiten badigu, emozio horiek zaindu behar ditugu.\nEta nola jokatu behar dute gainontzeko herritarrek errealitate honen aurrean?\nSufritzen ari diren pertsonek gutxitan adierazten dute nola sentitzen diren, beraz, gainontzekoen iniziatiba ezinbestekoa da. Mezu edo dei soil batek askorako balio dezake. Baliteke besteak unean bertan ez adieraztea, baina denborak aurrera egin ahala, eskertuko du jasotako babesa eta bakarrik ez dagoela sentitzeko balioko dio.\nHau dena amaitzean, doluak kolektiboa ere izan beharko du?\nArgi eta garbi. Beharrezkoa izango da erritual kolektibo bat egitea, jabetzeko birus honek gure bizitza hankaz gora jarri duela eta ondorioak larriak izan direla. Zauriak ondo ixtea nahi badugu beharrezkoa izango da dolu kolektiboa. Nola egin? Ikastetxeetatik bultzatutako zerbait izan daiteke, edo egunero egiten dugun bezala, balkoietako ekintza bat. Modu asko daude.\nBarneratu al du gizarteak zenbakien atzean pertsonak daudela?\nBanan-banan aztertu behar da hori. Uste dut ohartzen ari garela egoera honek denoi eragiten digula, eta gure zilborretik harago begiratzeko balioko digu, elkar hobeto zaintzeko. Batuko gaitu.\nEnpatia nahikoa dago?\nEgia da gure gizartean sentsibilizazioa gehiago landu behar dela eta hainbat gaietan badugula zer hobetu. Hala ere, ni baikorra naiz, denon artean ohartzen ari gara norberaren ongizatea, bestearen ongizatearekin datorrela eta ez duela zentzurik soilik nire buruarengan pentsatzea.\nNola eragingo die pandemiak harreman kolektiboei?\nPandemiak ekarri duen aldaketarik handienetarikoa da gelditzera behartu gaituela. Sarritan, gelditzeak, barnera begiratzea eragiten du, eta gure barnera begiratzean, introspektiboagoak gara; nora noa? Zer egiten ari naiz? Zer da nire buruaz espero dudana? Eta besteek zer espero dute nigandik? Munduak hartu duen eredu kapitalistak merezi du? Normalean etengabe aritzen gara lanean, baina orain, hausnarketarako tarte bat eman digu pandemiak. Lanean asko nabaritzen ari naiz: jendea sentsibilizazio maila altuago batekin dator, ohartu dira orain arte garrantzitsutzat zituzten gauza batzuk,ez direla hainbesterako, eta gauza txikiak eta ingurukoen maitasuna ordea, bai. Dagoeneko ematen ari den aldaketa bat da.\n«Posible da mina sentitzea, eta hala ere, une batez barre egitea»\nEgoera larria da. Baina umorerik gabe ba al da aurrera egiterik?\nUmorea beti izan da osasunaren tresna garrantzitsu bat. Umoreak indarra eta ilusioa ematen digu. Ikerketa askok frogatu dute umoreak buruko hemisferioei zuzenean eragiten diela. Doluan gaudela ere umoreak bere espazioa izan behar du. Kanpotik ikusten duen norbaitek pentsa dezake nolatan egin barre gertuko norbait hil eta sufritzen ari garenean, baina posible da mina sentitzea eta hala ere, une batez barre egitea. Denak behar du bere espazioa. Zuria eta beltzaz gain, badira beste kolore asko.


Gipuzkoako 40 udalerritan 150 jarduera inguru egingo dira ondarea transmititzeko - KULTUR SHAREA\nOndarearen Europako Jardunaldien V. edizioak egitarau zabalagoa du; edukiera mugatua izango da eta aldez aurretik eman beharko da izena.\nKontaiguzu Ondarea! Ondarea eta Hezkuntza da gaur goizean Mari Jose Telleria Kultura Foru Zuzendariak aurkeztutako Ondarearen Europako Jardunaldien V. edizioaren programaren izena; bertan izan da programa osatzen duten 70 antolatzaileen ordezkaritza txiki bat ere: Leire Arandia, D’Elikatuz zentroko zuzendaria; Rosa Errazkin, Laboratorium Museoko arduraduna; eta Luis Mokoroa, Euskal Gastronomia Elkarteko bazkidea.\nAurkezpenean azaldu dutenez, ehun bat jarduera eta 150 ekitaldi izango dira Gipuzkoan zehar, 70 erakundek antolatuta. Programa Gipuzkoa Kulturaren webgunean dago eskuragarri eta irailean hasi eta azaroan amaituko da.\nEuropako Kontseiluaren ekimen honen xedea da ondarearen garrantzia balioetsi eta herritarrei gerturatzea. Hala, ondarea kontserbatzeari eta gozatzeari begira betetzen duen zereginean jarri nahi dute arreta. Halaber, hezkuntza erakundeei eta utzitako ondare materialari zein immaterialari balioa ematea da helburua.\n“Aurten, gure ondarea agerian uzteko konpromisoa, ilusioa eta gogoa are handiagoak izan dira aurreko urteetan baino, eta hori erronka handia izan da parte hartu duten eragile guztientzat, Covid-19k eragindako murrizketa eta ziurgabetasunengatik”, azaldu du Telleriak.\nIzan ere, Kontaiguzu Ondarea. Ondarea eta Hezkuntza osatzen duten jarduerek hezkuntza erakundeen ondarea aztertzen duten proposamenak bildu dituzte; Ordizian esaterako, Ordiziako irakaskuntzari begirada bat erakusketa zabalduko da urriaren 1ean D’Elikatuz zentroan. “Erakusketa honen bidez, Ordizian XIX. mendearen amaieratik gaur egunera arte egon diren ikastetxeak ekarri nahi dira gogora. Ikasle, irakasle, eskolak ematen ziren eraikin edo leku, edo ikastetxe guztietako ikasleak biltzen zituzten ikasturte amaierako festen argazkiak ikusi ahal izango dira. Horrekin guztiarekin, hezkuntza prozesu ororen atzean dagoen ondare materiala zein immateriala balioan jarri nahi dugu”, adierazi du D’Elikatuz zentroko zuzendariak.\nJardunaldi hauen xedea da ondareari balioa ematea, Gipuzkoako herritarrei ohi ez bezalako beste modu batean gerturatuz, gai komun batekin, eta egun jakin batzuetan. Rosa Errazkin Bergarako Laboratorium Museoko arduradunak azaldu duenez, “Laboratorium Museoak urteak daramatza Ondarearen Europako Jardunaldietan parte hartzen, Bergarako ondarea ikusarazteko balio digu, eta aukera bikaina da antolatzen ditugun jarduerei zabalkunde handiagoa emateko. Ezinbestekoa da ondarea babestea, zaintzea eta baldintza onenetan ikusgai jartzen asmatzea”.\nAparteko egoera bizi dugun arren, aurten 2019an baino eskaintza handiagoa izango dute herritarrek; izan ere, erakunde gehiago animatu dira antolatzaile gisa parte hartzera (% 30). Hori da, hain zuzen ere, Gastronomiaren Euskal Kofradiaren kasua, aurten lehen aldiz parte hartuko baitu jardunaldietan, eta lau jarduera antolatuko ditu. “Kofradiak, 1961ean sortu zenetik, euskal sukaldaritza ezagutzera eman nahi izan du munduan, besteak beste, ekitaldien bidez. Gaur egun ez daukagu hasieran besteko oihartzunik, eta, horregatik, gure lana zabaltzen jarraitu nahi dugu. Horretarako, gizarteari gure ekarpena egin nahi izan dugu, gure kofradiari dagozkion lau jarduera antolatuta” adierazi du Mokoroak.\nAurkeztutako jarduera programa oso zabala da, eta hainbat gai jorratzen ditu: zinema, botanika, musika, dantza, mitologia, gastronomia, hiri kultura, artea, arkitektura. Gainera, ikusleek gazteentzako, familientzako eta helduentzako jarduerez gozatu ahal izango dute: ikuskizunak, fanzine tailerrak, bisita eta ibilbide antzeztuak edo gidatuak, tailer edo jardunaldi gastrokulturalak, erakusketa fisiko eta birtualak…\nJardunaldi hauek herritarrengana hurbiltzeko asmoz, jardunaldiei buruzko liburuxkak argitaratu dituzte, museo, turismo bulego eta kultur etxeetan banatzeko.\nPrograma osoa eskuragarri, hemen.\n‘Izotzetan islatuak’, euskal idazle gazteen bilduma kaleratu berri du Liberoamerika plataformak


Aiako Olaskoegia auzoa, martxoaren 7an, "Historias a Bocados" saioan | EITB telebista\nAiako Olaskoegia auzoa, gaur, "Historias a Bocados" saioan\nXabier, Gemma, Eugenio eta Dominik bertako bizilagunen istorioak ekarriko dizkizu Joseba Arguiñanok, mahai baten inguruan.\nJoseba Arguiñano, Aiako Olaskoegia auzoan. EITB Mediaren bideo batetik ateratako irudia.\nETB2ko "Historias a Bocados" saioak Olaskoegia bisitatuko du gaur, Gipuzkoako Aia udalerria osatzen duten landa auzoetako bat. Astero bezala, bertako bizilagunen istorio pertsonalak ezagutuko ditu sukaldariak.\nXabier Atorrasagastik 46 urte ditu eta bizi osoa eman du Olaskoegian. Bertatik ibilaldia egin eta aitonaren istorioa kontatuko dio Josebari. Izan ere, Altxerri kobak aurkitu zutenetako bat izan zen Xabierren aitona. Ondoren, olagarro errea prestatuko dute, entsaldarekin, mahaian elkarrekin gozatzeko.\nGemma Serra, berriz, Bartzelonan jaio zen orain 44 urte, baina 10 urte daramatza Olaskoegian, landa-gunean bizitzeko nahiak bultzatuta. Artzaina izatea zen bere ametsa, eta ari da betetzen. Josebak sukaldean aurkituko du Gemma, gaztanbera prestatzen, eta elkarrekin hainbat jaki dastatuko dituzte: Kataluniako hestekiak, porruaz egindako platera, etxeko eztia eta pan tumaca. Jan ostean, abereak artatzeko unea izango da.\nAzkenik, Eugenio Azkueren eskutik, kanpina bisitatuko du Josebak. Txikitan hainbat uda eman zituen bertan Arguiñanok, eta oso oroitzapen onak ditu. Oraingo bisita honetan, baina, errezeta begetariano bat prestatuko du: Txitxirio bolak barazki- eta brokoli-salteatuarekin. Dominik batuko zaie mahaira, platera elkarrekin dastatzeko. Euskal Herrira etorritako mago eta zirko artista poloniarra da Dominik, eta zenbait magia-truko ere egingo dizkio Josebari.\n"Historias a Bocados: Olaskoegia" gaur izango da ikusgai, 20:00etan, ETB2n eta eitb.eus-en.


Txinako Laser Cutter Hornitzaileak, Fabrika - WEITE CUTTING\nHasiera > Produktuak > Laser ebakitzailea\nMetal-ebaketa-merkatuaren eskaera ikusita, Kunshan Jiufeng Witcutting ekipamendua ikerketan eta berrikuntza ausartetan oinarritzen da, eta plataforma bakarreko eta plataforma bikoitzeko laser ebaketa-makina garatzen du, zeinen produktuak industria-eremu askotan eta ekipamendu mekanikoen fabrikazio-eremu askotan erabiltzen diren.\nWitter laser ebakigailuak disko bikoitzeko egitura egonkor eta fidagarria du, zehaztasun handiko bola-torlojua eta engranaje-euskarriarekin. Bere duplex ebaketa-bankua truke automatikoko bankua da, beste bankuan mozten den bitartean, erosoa eta denbora aurrezteko.\nLaser ebaketa-makina oso erabilia da hegazkinean, automobilean, itsasontzietan, ekipamenduetan eta nazio mailako beste gako-eremu batzuetan, baita ekipamendu mekanikoa, ekipamendu elektrikoa, igogailua, publizitatea, etxetresna elektrikoak, ekipamendu medikoa, hardwarea, dekorazioa, metala kanpoko prozesatzeko zerbitzuak eta beste fabrikazio batzuk ere. industriak.\nEstazio Bikoitzeko Laser Ebaketa Makina laserretik igorriko den laser bat da, bide optikoaren sistemaren bidez, potentzia dentsitate handiko laser izpi batean zentratuz. edo irakite-puntua, habearekin presio handiko gasak ertzarekin urtua edo gasifikatutako metala urruntzen duen bitartean.Habea piezarekin alderatuta mugitzen den heinean, materiala elkarrekin mozten da azkenean ebakitzeko helburua lortzeko.\nFabrikazioan profesionalak gara Laser ebakitzailea WEITE CUTTING Laser ebakitzailea fabrikatzaile eta hornitzaileetako bat da. Handizkako produktuak ere baditugu stockean. Ziur egon zaitezke produktuaren zatirik handiena guregandik erosteko. Pertsonalizatutako produktuak erosi nahi badituzu, fabrikatik lor ditzakezu.


Gabilhon - Wikipedia, entziklopedia askea.\n(«Gabillou» orritik birbideratua)\nGaston GRAND (2014-2020)\n45° 12′ 21″ N, 1° 02′ 05″ E / 45.205833333333°N,1.0347222222222°E / 45.205833333333; 1.0347222222222Koordenatuak: 45° 12′ 21″ N, 1° 02′ 05″ E / 45.205833333333°N,1.0347222222222°E / 45.205833333333; 1.0347222222222\nSainte-Eulalie-d'Ans, Ajat, Brouchaud, Chourgnac, Sainte-Orse eta Cubjac-Auvézère-Val d'Ans\nGabilhon (okzitanieraz Gabilhon, frantsesez eta ofizialki: Gabillou) Okzitaniako udalerri bat da. Administratiboki Frantziako Dordoina departamenduan dago, Akitania Berria eskualdean. 2013an 96 biztanle zituen.\n2007an Gabillou udalerrian erroldatutako biztanleak 102 ziren. Familiak 47 ziren, horien artean 22 pertsona bakarrekoak ziren (9 bakarrik bizi ziren gizonak eta 13 bakarrik bizi ziren emakumeak), 21 seme-alabarik gabeko familiak ziren eta 4 seme-alabak dituzten bikoteak ziren.\n2007an 82 etxebizitza zeuden, 53 familiaren etxebizitza nagusia ziren, 28 bigarren erresidentzia ziren eta 1 hutsik zegoen. Etxebizitza guzti hauek 82etxeak ziren. 53 etxebizitza nagusietatik 41 bere jabearen bizilekua ziren, 8 alokairuan okupaturik zeuden eta 4 doan lagata zeuden; 1ek gela bat zuen, 1ek bi zituen, 3 etxek hiru zituzten, 21 etxek lau zituzten eta 26 etxek bost zituzten. 34 etxek euren parking plaza propioa zuten azpian. 26 etxetan ibilgailu bat zegoen eta 21 etxetan bat baino gehiago zituzten.\nGabillou udalerriko biztanleria-piramidea 2009an .\n2007an lan egiteko adina zuten pertsonak 71 ziren, horien artean 52 aktiboak ziren eta 19 inaktiboak ziren. 52 pertsona aktiboetatik 51 lanean zeuden (28 gizon eta 23 emakume) eta 1 langabezian (1 gizon). 19 pertsona inaktiboetatik 14 erretiraturik zeuden, 1 ikasten zegoen eta 4 "bestelako inaktibo" gisa sailkaturik zeuden.\n2007an zeuden 4 komertzioetatik, 2 ostalaritza eta jatetxe enpresak ziren, 1 informazio eta komunikazio enpresa zen eta 1 zerbitzu enpresa zen.\n2000. urtean Gabillou udalerrian 12 nekazaritza-ustiategi zeuden, 240 hektarea erabiltzen.\nBrouchaud (2,9 km)\nSainte-Orse (3,2 km)\nChourgnac (3,8 km)\nSainte-Eulalie-d'Ans (4,7 km)\nSaint-Pantaly-d'Ans (5,0 km)\nLa Boissière-d'Ans (5,2 km)\nAjat (5,8 km)\nTemple-Laguyon (6,0 km)\nBNF: 15251839q (data)


Arabako Mahastiak sor-marka, bitarteko juridiko eta teknikoen zain - Arabako errioxa - Alea.eus\nArabako Mahastiak sor-marka, bitarteko juridiko eta teknikoen zain\nErredakzioa 2020-02-04 14:41\nEva Lz. de Arroyabe eta Kike Fz. de Pinedo batzarkideak. / @EHBilduAraba\nArabako Errioxako ardoak bereiztea eta eredu tradizionala defendatzea bilatzen duten ekimenak "errespetatzea eta babestea" eskatzeko mozioa aurkeztu du EH Bilduk Batzar Nagusietan.\n"Arabako Errioxako ardogintzaren egoera anitza da, eta horren aurrean erabaki edo aukera guztiak errespetatu eta babestu behar dira", adierazi du EH Bilduko biltzarkide eta legebiltzarkide Eva Lopez de Arroyabek.\nArabako Mahastiak sor-marka berriak eskualdeko "sektore garrantzitsu baten eskaera historikoari" erantzuten diola defendatu dute Kike Fernandez de Pinedok eta Eva Lopez de Arroyabek. Datozen asteetan eztabaidatuko den mozioak jatorrizko izendapena martxan jartzeko bitarteko juridiko eta teknikoak bermatzea eskatzen die erakundeei.\n"1996an 612 uzta-biltzaile zeuden eta gaur egun 148. Gaia kezkagarria da, ezin da atzeratu eta alternatibak behar ditugu lehenbailehen", salatu du Lopez de Arroyabek, eta alternatiben beharra azpimarratu du.\nBestalde, 2019an Arabako Errioxako 20 familia upategi desagertu zirela ohartarazi du Fernandez de Pinedok; 2018an beste 17 desagertu ziren. Halaber, upategi txikiek eta familiakoek euren estrategia eta eredua garatzeko tresnarik ez izatea salatu du.\nArabako Mahastiak sor-marka ontzat eman dute\nErredakzioa urt 28 Arabako Errioxa\nAbrako zuzendari Ines Baigorrik argitu du jatorrizko izendapen babestua Estatuko Aldizkari Ofizialean argitaratzearekin, formalizatu egin dela "ule...


Ttipi-Ttapa 2012-12-05 11:45 Ekonomia Lesaka\nEkintzaile eta enpresa finkatuentzako topalekua izan da\nCederna-Garalur Elkarteak eta Bidasoa Bizirik ekimenak antolatu zuten jardunaldia. Azaroaren 27an, ekintzaile eta enpresa finkatuen topalekua izan zen Cederna-Garalur elkartearen egoitza Alkaiagan. Esperientziak eta ideiak elkartrukatu eta Nafarroako Mendialdean ekonomia-jarduera sortzeko helburuarekin antolatu dute lehenengo kedada.\nJardunaldia hasierako ekitaldian, Peio Etxabidek (Lesakako alkatea), Maribel Lorenzok eta Isabel Elizaldek (Bidasoa Bizirik eta Cederna-Garalur Elkarteko zuzendari gerenteak, hurrenez hurren) hartu zuten parte. Ondotik, bi ekimen pribatuk (Altsasuko S. Koop. eta Comercial Respuestas Solidarias) beren esperientzien berri eman zuten, eta animoa jasotzearen eta eskuzabaltasunaren garrantzia azpimarratu zuten, baita ilusioari eusteak eta nork bere buruarengan eta proiektuan konfiantza edukitzeak duen garrantzia ere. Hasiera-ekitaldiari amaiera emateko, Daniel Madrazok Moderna programa aurkeztu zuen. Hala ere, partaidetzarako antolatu diren tailerrak izan dira jardunaldiaren ardatza; horietan parte-hartzaileek nahierara eman izan dute haien iritzia.\nKedada ekintzailea Nafarroako Gobernuko Landa Garapeneko Departamentuak eta Landa Garapenerako Europako Nekazaritza Funtsak finantzatzen dute, "LGP 2007-2013, 4. Leader ardatza" programaren barnean, "LGP enpresak" proiektuaren bidez.


Kalean da Jakinen 223. zenbakia, euskal kultura aztergai | Hitzen uberan\n← Beatriz Chivite: “Askotan esan dudan moduan, hiriak dira nire musak”\nUrteko lehen liburuak →\nKalean da Jakinen 223. zenbakia, euskal kultura aztergai\nPosted on 2018-01-29 by admin\nUrtero bezala euskal kulturari begirada luzatu dio Jakin aldizkariak, hainbat testu eta irudi kolaborazioen bitartez. Iratxe Retolazak idatzi du literaturari dagokiona, literatur arloan suma daitekeen “eraldaketa giroa” aztergai.\nUrte hasierarekin euskal kulturak 2017an eman duenari errepasoa egin dio Jakin aldizkariak; honela aurkeztu digute edukia:\n2017ak eman duenak balio du hasi berri dugun urteari begiratzeko. Erronkak zehazteko. Horregatik, euskal kulturaren urteko balantzea egiteko eskatu die Jakinek hamar egileri, urtero legez: Olatz Beobide aktore eta zuzendariak idatzi du artikulu nagusia; Miren Rubio eta Itziar Ugarte kazetariak librean aritu dira, eta Kattalin Miner bertsolaritzaz, Iratxe Retolaza literaturaz, Galder Perez antzerkigintzaz, Maialen Goñi zinemaz, Jon Eskisabel musikaz eta Xabier Landabidea mundu digitalaz. Guztiak elkarrekin Jakin 223. zenbakian. Gainera, urtea irudietara ere ekarri dute Adur, Aritz Irigoien, Axpi, Exprai, Diego Pallés eta Patxi Gallego marrazkilariek.\nAzkenik, Alberto Barandiaran Hekimeneko zuzendariak euskal hedabideen argazkia egin du, eta errematea iruditan paratu dio aldizkariari Unai Iturriagak.\nAntzerkigintza ardatz bi artikulutan\nPisu berezia hartu du antzerkigintzak aurtengo alean. Batetik. Olatz Beobidek errepaso zehatz eta edukiz betea egin du “Amaia da hasiera” artikuluan, bere berrogei urteko ibilbidearen begiradatik. Egungo euskal antzerkigintzaren egoera eta erronka ulertzeko gako izan daitezkeen hainbat gai ekarri ditu mahai gainera: sektorean bizi den prekarietatea, Artistaren Estatutuaren beharra, ETB1ean euskarazko fikziorik ez egoteak sortzen duen hutsune estrategikoa eta Euskal Teatroaren Dokumentazio Zentro batek egin lezakeen ekarpena izan ditu, besteak beste, mintzagai.\nGalder Perezek berriz urteko uzta izan du mintzagai. Mus partida bateko metafora erabiliz, formatu edo eduki aldetik egon diren eta apustu mota ezberdinak ekarri ditu gogora, hari horretan euskal teatroaz gogoeta eginez bide batez:\n“Mahai gainean jarritako karta horiei guztiei so eginez, ez dirudi karta onak iristeko zain egon behar dugunik. Sormena ezin da karten zoriaren zain bizi. Ikusleek sortzaileekin batera jokatzen dute partida, elkarlanean eta modu kolektiboan. Iritsiko dira, inoiz baldin badatoz, normalean kartak banatzera berandu etorri ohi diren erakunde publikoak. Orduan, beharbada, hordagoetara jokatu beharrean, senetik eta bihotzetik jolastu eta sortzeko aukera izango luke euskarazko antzerkigintzak”.\n“Eraldaketa giroa” egonkortzen literaturan?\nLiteraturari dagokionez, honatx Jakin aldizkariko kideek aurkeztutakoa:\nIratxe Retolaza EHUko irakasleak ere sumatzen du literaturan “eraldaketa giroa”. Pentsamenduari lotutako generoak gailentzen ari dira euskal literaturgintzan, eta hausnarketarako joera ere sumatzen du sorkuntzan. Hala txertatu dira narrazioetan memoria galeraren kezka, nortasun-krisiak edo zaintzarekiko ardura. “Gai horiek guztiak errealismo psikologikora edo intimismora hurbilduriko estetiken bidez jorratu dira. Hori du erronka euskal narratibak hurrengo urteetan, bestelako estetika literarioak jorratzea”.\nHonatx artikuluari Retolazak eginiko sarrera:\nHiruzpalau urtetik hona, hainbat molde eta jokamolde literario egonkortzen ari direlako irudipena dut. Literatur mapan berritasun zirenak joera bihurtzeko bidean egon gaitezke: akaso agerpen iragankorrak dira, luteratur maparen zutabeetan inolako pitzadura sakonik eragingo ez dutenak; akaso iraunkor egingo dira, eta, hala bada, logika literario berriak gailenduko dira etorkizunean. Ezbairik gabe, eraldaketarako giroa bada. Joera berri horien artean, izan badira interesgarri zaizkidan abaguneak, izan badira kezkagarri zaizkidan gertakariak.\nEdukiez gain, literatura plazaratzeko eta zabaltzeko joerez mintzatu da Retolaza: argitalpen plataforma moten ugaltzea eta aniztea, ohiko argitaletxe literarioez gain joera nagusietatik at lanak argitaratzeko joerak, itzulpengintzarentzat plaza berriak, korronte eta adierazpide jakinei loturiko ekimenak, ekipen politiko eta sozialei loturiko argitalpenak, autoekoizpen egitasmoak…\nRetolazaren esanetan, horietan guztietan badira loiteratura trazu berriekin marrazteko joerak: kolektibotasuna, bazterreko genero literarioen ikusgarritasuna, itzulpengintza literarioa, diziplinartekotasuna…\n“Trazu-korapilo horiek indartzen badira kultur esparrua sendotu daiteke, harreman-sareak ere tinkotuko direlako; baina tentuz ibili beharko dugu literatur esparruaren logika berezituei ere bide ematen segitzeko. Horretarako, funtsezkoa izango da literatur kritikak mugako espazio horiek interpretatzeko tresna berriak sortzea, gaur egun oraindik ere literatur kritikak zutabe nagusi batzuk dituelako oinarri (egilea, liburua, hitz idatzi soila, narratiba).”\nJakinen webgunean eskuratu daiteke zenbaki berria, PDFan zein paperean.